text:
ACTS KITI SOLCHAHTE PATHEN NATOH
Thupatna
Solchahte Pathen natoh hi Luke sut Kipana Thupha banjop’a kisun ahi. Adoipen tah chu Lhagao Theng puihoiya Jesu seijuiten Ama chung change Kipana thupha Jerusalem le Judea gamsung, Samaria gamsung chule vannoi kolkim vel’a aseiphonguhi ahi(1:8), Athuseim mong mong hi Judate lah a Christian kipan’a vannoi pumpi tahsan asodoh thu ahi, Alekha jihpa hin Christiante leiset vaipo Roman adou louje leh Juddate Hou chu Christiante tahsan a kimolso dol aseiye.
Solchahte Natoh bu hi hop thumin akikhenin, Jesu thudol’a Kipana Thupha jao dan le akiseiphonga Houbung kitundoh: (1) Jesu van kal nunga Jerusalem Christian umddoh pet:(2) Palisting gamsung danga achansoh thu le (3) Mediterranean gama kona Gome geiya akhontou thudol akiseiye.
Alekhabua thupi khat chu-Lhagao Theng, Pantecost nikhoa Jerusalema hatsah a alamkaiteu puihoi jing thu ahi. Houlimna mun tampia Christian masate thusei akilagomin, chule hichea kisun hin atahsante hinkhoa akimu the idol leh Houbung kiloikhomna aum dan aphongdoh-e.
Asung thu kihopkhen
Hettohsah dinga kigotna 1:1-26
a. Jesu lhahna thusei le thutep 1:1-14
b. Judas khel kilhendoh 1:15-26
Jerusalema hettohsah 2:1-8: 3
Judea le Samaria hettohsah 8:4-12:25
Paul natoh 13:1-28:31
a. Missionary kholjin masah 13:1-14 :28
b. Jerusalema khoppi 15:1-35
c. Missionary kholin nina 15:36-18: 22
d. Missionary kholjin thumna 18:23-21:16
e. Jerusalem a sohchang Paul, Caesarea, Rome 21:17-28:31
Solchahte Pathen Natoh Bung 1
Jesun Lhagao theng ateppeh
1 Vo Theophilus, thu masa chu Jesu thilbol le thuhil aboncha akipattil’a pat
2 alhensa Solchahho, Lhagao Theng jal’a thu apeh a, Ama laltouva aum ni gei thu ahin;
3 gim hesoh athoh jou kal nisom li sungin ahing monge ti hetchetna tampi toh thon Solchahho henga akilah jin, Pathen lenggam thudol aseijie.
4 Amaho toh aumkhompet’un ahilchah-in ajah-uva, “Jerusalema kon in potdoh louvin kasei najahsau Pa thutep chu ngah jo’uvin;
5ijeh-inem itile Johnin twiya baptize achansah vangin nangho vang ni phabep jouleh Lhagao Thenga baptize nachan diu ahi,” ati.
Jesu van’a akaltou
6 Seijuiho akikhop khomsoh phat’un ajah a, “Pakai, tua hi Israel Lenggam nasemphat peh ding hi tam?” tia adoh-u leh;
7 Jesun ajahuva, “pan achamtah a atha neina’a gotsa akoi phat nikho chu nang ho het ding dol ahipoi;
8 hintin Lhagao Theng nachunguva ahung lhun teng thahat naneiyuva, Jerusalem le Judea gamsungsea jong Samaria le leiset kol kimvel geiya Keima het tohsah a napan dinguahi,” ati.
9 Hicheng hi aseiya amahon avet pettah-un lah touvin aumtan, amit mu’va konin meilhang khat’in atolmangtai.
10 Jesu hitia akitol manga amahon van lam avet vet pettahuvin ven, ponbangleh sil mi ni akom’uvah ahung ding lhonin,
11 amani chun,”Galilee gam miho, ibol’a dinga van lam navet vet’u ham? Hiche Jesu nakom’uva kona van’a kilatou hi, van lama akaltou namu bang banguva hung kit ding ahi,” ati lhone.
Judas khel seijui khat kilhenbe
12 Seijuiho chu Jerusalem komcha kilometer khat bang gamla Olive lhang kitia konin Jerusalem lama ahung kilekit tauve.
13 Seijuite chu Peter le John, Jacob le Andrew, Philip le Thomas, Barthomew le Matthew, Alphaeus chapa Jacob le gam ngailu Simon chule Jacob chapa Judas hicheng hi ahiuvin, ahung lhun’uvin aum nau indan chungnunga akaltoutauve.
14 Abonchauvin numeiho le Jesu nu Mary toh Jesu sopi pasal ho pumin akiloiyun ataojom jing uve.
15 Hitia aum laiyu hin sopite lah aPeter akipatdoh-in, (mipi akikhom jat chu ja khat le somni jen ahiuve)
16 “Sopite ho, Jesu manho hinlamkaiyah Judas thudol Lhagao Thengin David kam’a asei masah Pathen lekhabua thu chu guilhung tei ding ahin;
17 ijeh-inem itile Judas chu eiho lah a khat’a kisim’a, hiche lhacha mun jong chang ahi.
18 “Judas hin akhan gitlou man sum chun leimun khat achon, ahnla atumpi ahung pomin jalah tah a apoh jal’iin, asung alai jouse aleng cheh tai.
19 Athu hi Jerusalema cheng jouse het’in aumdoh tan, hijeh chun amaho paovin hiche leimun chu, ‘Thisan leimun’ tin an Akeldama asah tauve.
20 “Chujongle Labua chun: ‘Ama mun chu ong hen lang Koiman loda hen,’ akitin; Amavang: ‘Atohmun chu midang khat chang jo hen,’ akiti.
21 Hijeh chun eiho lah a Pakai Jesu avaikon availhun laiya eiho toh umkhom jing ho lah a mi,
22 John phat laiya pat i-lah-uva kona Jesu lahtouva aum ni geiya thudol hethemkhat chun athodoh thu hi eiho toh hettohsah a pangkhom ding ahi,” ati.
23 Chuphat’in mi ni, Justus tia kikouji Barabbas kiti Joseph le Matthias chu atungdoh tauve.
24 Chutah-in ataovun, “Pakai, nangman mitin lungthim nahesoh keiye, hiche te ni kah a hin lhengdoh tan,
25 koipen hin, ama mun kijot’a che mang Judas panna lhacha mun le Solchah mun hi lo le natim?” atiuve.
26 Chuin amani ding hin vang asan’u leh, vang kisep chu Matthias chunga achun, hijeh chun ama hi Solchah som le khat chutoh akisimthatai.
1.1: Lk 1: 1-4.
1.4 : Lk 24: 49.
1.5: Mt 3:11; Mk 1:8; Lk 3:16: Jn 1:33.
1.8: Mt 28:19; Mk 16:15; Lk 24:47-48.
1.9: Mk 16:19 ; Lk 24: 50-51.
1.13: Mt 10:2-4; Mk 3:16-19; Lk 6:14-16.
1.18-19: Mt 27: 3-8.
1.20: Ps 69: 25: Ps 109:8.
1.22: Mt 3; 16 ;Mk 1:9; Lk 3:21; Mk 16; 19; Lk 24:51.
Solchahte Pathen Natoh Bung 2
Lhagao Theng hung kum lhah
1 Pentecost lhin nin abonchauvin mun khat’a aum’uve.
2 Chuin phulou helouvin van lama konin hui hattah gin bangin ahung gingin atou nau in chu apumin adimsoh jenge.
3 Hichun meikou bangin lei tampi ahung kilah-in achung chehuva aki-ngan aumden leh,
4 abonchauvin Lhagao Theng adimsoh keiyun lhagavin seidoh theina apeh bang cheh-in paochom paochomin thu aseipantauve.
5 Hichea chu vannoi chitin namtin’a kona hung khom Juda mi houva gunchu ho Jerusalema aum laiyu ahin,
6 hiche o chu ahung gin phat’in ahon ajang ahung lhai khom cheh-u leh ama ama pao cheh a athuseiyi akihettoh jengu chu adatmo lhah jengui.
7Mihon datmo le kidang asauvin, “Ven, hechea thusei ho hi Galilee gam mi jeng hilou ham?
9 Eiho Parthia, Media, Elam gam mi, Mesopotamia gama cheng, Judea gam le Cappadocia gama cheng, Pontus le Asia gama kon,
10 Phrygia le Pamphylia, Egypt le Cyrene naiya Libya lhanga cheng, abang jong Rome a kona hung kholjin
11 Juda mik le Juda kisosah ihiuvin, Crete le Arabia hung kon jong auminm Pathen natoh nasatah aseiyu khu ipao chom cheh-in ikijah theiyui,” tiuve.
12 Abonchauvin datmo le lung kichi-ah tah-in khat le khat aki houvun, “Hiche hi ipi tin a hin tem?” atiuvie.
13 Midang hon vang ajontaiyun, “Hiche ho hi lengpitwi kham hiuva hi!” tin aseiyui.
Pentecost nia Peter thusei
14 Peter chu som le khat chutoh adding khomin, going tah-in japi lam ngan thu asetai; “Vo Juda miho le Jerusalema cheng te, nabonchauvin hiche hi heuvin lang kasei chengse hi lung nachangin ngaiyun.
15 Na-ngaito banguva hiche miho hi lengpitwi kham ahipouve, ajeh chu tu hi jingkah nidan ko bou ahinalaiye;
16 amavang hiche hi Joel Themgaova kona kiseia:
17 ‘Pathenin “Ni nunung lam teng hiti ding ahi,” atin; Tahsa mihem pumpi chunga ka-lhagao kabuh lhah a, Nachapateu le nachanu teuvin gaothu asei diu; Nakhangdong teuvin Themgao thilmu tampi amu’va, Na-upateuvin mang tampi anei diua hi
18 Chule kasoh pasal ho le numei ho chunga jong Hiche nikho laiya chu kalhagao ka buh lhah ding ahin, Hijeh a chu amahon gaothu asei diu ahi.
19 Chunglam van’a thil kidang dang kabol’a, Noileiset chunga melchihna tampi kabol ding; Thisanm meikou muthim lhang khalkiheh ding.
20 Nisa hung thim ding, Lha thisan banga san ding; Pakai nikho nasatah le kiphondohna ding Hung lhun masanga chute ding ahi.
21 Chuteng koi hileh Pakai minphah chan Huhhinga um ding ahiye,” tia’asei chu ahitai.
22 “Israel mite, hiche thu ho hi ngaiyun! Nang hon nahet banguvin, Nazareth khoa Jesu kit mipa chu Pathenin aphatsah photchetna nalah tau-uva thil kidang ho le datmo tin cheng chule melchihna tampi abolsah ahi.
23 Pathen in ahet masah a aontohsa dungjuija hiche Jesu pehdoh a aum chun nang hon Dan neiloute khut’a thingpel’a na khehbeh-un nathat tauve;
24 Ama chu thinan ahenhoi ahi loujeh-in, thi genthei nana hen chu Pathenin asut lhan, akai thoutai.
25 Ajeh chu David-in jong ama thudol asei chun:
‘Keiman kamasanga Pakai kamu jing in, Suh lingjou kahilouna din kajetlama apang jinge;
26 Hijeh chun kalungthim akipah-in, Kaleiyin thanop thu aseyie; Katahsaphe jeng jong hi Kinem’a um jing dina ahi;
27 Nangin ka-lhagao jong noimigama dalhapon natin, Namithengpa jong mon mangsah pon nate.
28 Hinna lampi chengse neihetsah tan Namaiya kipana lhingset’a neipeh ding ahi,’ ti.
29 “Sopite ho olmo louhel’in iphung bupiu David thudol hi najah-uva ka sei nga’e; ama athin avuiyuvin, avuikhuh chu tuni geiyin ilah-uva aum jing nalaiye.
30 Thengao ahijeh-in Pathenin achilhah lah a khat alaltouna atousah dia akihahselna chu ahe jingin,
31 ahet masah jeh chun Christa thodoh kit ding hi asei masan:
‘Ama chu noimigama akidalha denpon, Atahsaphen jong mon mangna amupoi,’ ati.
32 Hiche Jesu hi Pahtenin akaithoutai, keiho chengse hi hettohsah kahiuve.
33 Ama chu Pahten jetlama choisangin aumtan, Paa kona thutep Lhagao Then galah chu ahin bung lhan, nagn hon namu’va najah-u hi ahi.
34 Ijehinem itile David chu Van’a akalpon, hitjoh hin aseiye:
‘Pakai chun ka-Pakai jah a, Kajetlama tou jingin
35 Keiman namelmate chengse Nakengot chotpha kaneisah masangsen,’ ati.
36 “Hijeh chun Israel insung miten kihet cheh hen, nang hon thingpel’a nakhetbeh-u hiche Jesu hi Pathenin Pakai le Messiag a sem ahitai,” ati.
37 Asei ngai chengse chu alungu hem’a kidot abang jengin, Peter le Solchah dang ho jah a, “Ipi kabol diu hitam sopite?” atiuve.
38 Peter in ajah-uva, “Nachonset lung heiyun lang, khat cheh-in na chonset’u ngaidamna ding in Jesu Christa mininbaptize chang cheh-uvin, chuteng Lhagao Theng Pathen thilpeh hi nachan diu ahi;
39 ijeh-inem itile thutep chu nang ho le nachateiu chule gamla tah a um Pakai i-Pathenuvin akouh0o jouse dinga ahi,” tai.
40 Peterin Thudang tamtah-in jong ahettohsah-in tilkhouto thon ajah-uva, “Hiche khang gilouva kon hin kihuhhingun,” ati.
41 Hijeh chun asei jop chengse chu baptize achangunm hiche nikho chun mi sang thum jenin abetauve.
42 Amaho chu solchah ho thuhil’in jong, antheng jongin jong chule taovin jong gunchutah-in apangdet jing tauve.
Jesu tahsan ho hinkhom
43 Thil kidang le melchihna tampi Solchah hoa kona kiboldoh phat’in amitakip chunga kichatna achutai.
44 Atahsan ho abonchauvin thukhatseh kisauvin, ijakai neilhangin aneikhomun,
45 aneiyu athilkeo chengseu ajoh-un, a-ngaichat dungjui cheh-in akihom jiuve;
46 niseh le lung khatseh pun Houin a gunchu tah-in akikhom jiuvin, in tin’a changlhah helbal’in akikhomun, lung lhaisel le kipah tah-in an anekhom jiuvin;
47 Pathen avah choiyun mipi pumpi seiphat achangui. Hichun Pakaiyin niseh leh huhhinga umdoh ho chu aloi lah-uva abejing jin ahi.
2.1: Lv 23:15-21; Dt 16:9-11.
2.17-21: Ji 2:28-32 (Lxx).
2.23: Mt 27: 35; MK 15:24; Lk 23:33; Jn 19:18.
2.24: Mt 28:5-6 ; Mk 16:6; Lk 24:5.
2.25-28: Ps 16:8-11(Lxx).
2.30: Ps 132:11; 2s7: 12-13.
2.34-35: Ps 110:1.
Solchah Bung 3
Houin kelkot’a Peterin elbai aboldam
1 Peter le John chu tao phat nilhah lam nidan thumin Houin a achetou lhone.
2 Chuin Houin kaiya cheho henga khutdoa thil thum dinga ahinpoh-uva ‘Kotkhah hoi’ kiti Houin kelkot bul’a kiseh leh kitousahji, anusunga kona elbaiya pengpa chu aumin,
3 amahin Peter le John Houin a lut kigo amun, i-khat khat apehna lhon din thil athume.
4 Peterin John toh ama chu avechang mel’in “Keini lam hinven,” ati.
5 Hijeh chun aman i-khat khat mu ding kinemin amani phatah-in avei.
6 Hichun Peterin, “keiman dangka le sana kaneipon, kanei hiche hi napenge, Nazareth Jesu Christa minin lam jot tan!” ati.
7 Hiti chun akhut jetlamin atuh-in akaithou leh, apettah chun akenghang te ni le akhochang dung jouse ahatdohin,
8 ama akichomin adding jangin lam ajot’in, amanitoh Houin a alut’in, avah len, akichom chomin Pathen avahchoi choi jenge.
9 Mipin jong ama ava le lea Pathen avah choi choi jeng chu amu cheh-uvin,
10 Houin ‘Kotkhah hoi’ kiti laiya kitousahjia khutdo pa chu ahi ahet doh phat’uvin hichepa chunga chu ipi thilsoh hitam, tin lung dongin akicha gamtauve.
Solomon hongchaa Peter thusei
11 Elbai kidamsah pan Peter le John akolchah jing phat’in mipin adat mouvin, Solomon hongcha kiti laiya chun ahenguva ahung lhai khom’uve.
12 Peterin amu phat’in mipi agah houvin, “Israel mite, ibol’a hiche thilsoh hi nadatmouva, keini thahat le houdih jeh a ama hi lam kajotsah thei lhona nagel’uva, neivet vet jengu ham?
13 Nang hon napehdoh-uva Pilate’n lhadoh dinga thu atan jouva jong a-angsung laitah a napaisau, alhacha Jesu chu i-pu i-pateu Pathen, Abraham Pathen, Isaac Pathen, chule Jacob Pathenin achoi-at ahin,
14 nang hon Atheng le Adihpa chu napaiyun tolthatpa joh chu nalhadoh peh diuvin nathum’ui;
15 hinna Bulpi chu nathat’uvin, ahinla Pathenin Ama chu thinaa konin akaithou kittai, keihohi ahetoh kahiuve.
16 Ama min a tahsan vanga hiche namu’va nahetsahpau hi ama tahsanna chun ama hi adamthengsah hel jenga, hiche ama min’a chu nabonchau angsunga kidinsah ahitai.
17 “Tun sopite, nang hon jong navaipoteu banga hetoh louva nabol’u ahi kahenai;
18 chujongle Pathenin a-Messiah chun gim hesoh athoh ding thu Themgao jouse kamsunga ‘anaphondoh masah chu hitia hi guilhung ahitai.
19 Hichejeh chun chonset lung heiyun lang nachonset chengseu suhmanga aumna din hung kile kit’un,
20 chutileh Pakai angsunga konin lhagao haldoh kitna thei umdoh-intin, Aman nang ho dia lhendohsa akoi messiah Jesu chu ahinsol thei ding ahi.
21 Hiche Jesu chu Pathenin akhang khanga a-Themgao theng ho jouse kama ahinsei jing banga thil ijakai akiledohsah kit phat kah a van’a lahtouva umtei ding ahi.
22 Mose’n jong, ‘Pakai na Pathen’uvin keibanga hi nasopiteu laha kona Themgao khat natundoh peh diu ahi; ipi hileh aman nasei peh chanu aboncha na-ngaisoh kei diu ahi.
23 Koi hileh hiche Themgaopa thusei ngailou chu mipilah a kona kisumang ding ahi,’ ati.
24 Samuel a pat ama nunga thusei Themgao chengsen jong tu hiche nikho ho didng hi anaphon masah sau ahitai.
25 Nang ho hiche Themgao ho leh, Pathenin napu napauteu apeh a Abraham jah a, ‘Nangma chilhah vanga vannoi phungtin phatthei chang diu ahi,’ tia ateppeh hiche Kitepna chate chu nahiuve.
26 Pathenin amasaa nang ho dia alhachapa chu akaithouva, nagit louna chengseuva kona leheisoh keiya phatthei naboh diuvin nahenguva ahinsoltai,” ati.
3.13: Ex 3:15.
3.14: Mt 27: 15-23; Mk 15: 6-14; Lk 23: 13-23; Jn 19:12-15.
3.22: Dt 18:15, 18(Lxx).
3.23: Dt 18:19.
3.25: Gn 22:18.
Solchah Bung 4
Hou vaipoloi ang’a Peter le John
1 Peter le Johnin mipi jah a thu asei nalai lhonin, Thempu ho le Houin ngah sepai lamkaipa chule Sadducee hon ahindel vuh-un,
2 mipi thu ahilnalhona Jesu jal’a thinaa kona thokitna aseiphong lhon chu athi mah ten jengun,
3 amani chu aman’uvin nilhah ahipai phat’in ajinga din mihenna in’a akhumtauve.
4 Ahinla athusei lhon jaa mi tampin atahsanin, amijat jong sang nga jen alhingtauve.
5 Ajing nikhon avaipoteu le upaho chengse le Danthu themho Jerusalema akikhomun,
(6 Thempu chungnung insung lhah jeng, Thempu chungnung Annas le Caiaphas toh John le Alexander ahiuve,)
7 amani chu alailunguvah adinsah-un, “Ipi tha neina neiya, kei min pan’a hiche hi nabol lhon ham?” tin adongui.
8 Chutah chun Peter Lhagao Theng adimset’in ajah-uva, “Japi vaipote leh upate ho,
9 tunia elbaipa thilpha kibolpeh chung chang a eikidong lhona, ama iti kihuhdoh ham, kiti ahileh,
10 Israel mipi leh nang ho nabonchauvin kihet chehun, Nazareth Jesu Christa, nang hon thingpel’a nakhetbeh-uva, Pathenin thinaa kona akaithou kitpa min kipana, hichepa jeh a chu ama damthenga na angsunguva ding’ah ahi.
11 Hiche hi, ‘Insa hon napaiyu Song, ‘Inning khomdet pen’a pang,’ kiti chu ahitai.
12 Chule koima dang’ah ‘huhhingna ‘aumpoi; ‘ijeh-inem iti le vannoiya mihem lah a huhhinga i-umna diuva kipea min dang him him aumpoi,” ati.
13 Mihon Peter le John hanje chu amu’uvin, lekha them lou, mimol ahi lhon aheuvin adatmo lheh jengui; amavang Jesu toh kiloisa ahi lhon ahenauve.
14 Aboldam lhonpa ma amani toh adin khom jing amu’u leh asuhsetna din imacha abol theipouve.
15 Chuin amani chu akouvun Hou vaipoloi kikhopnaa kona potdoh din asol’uvin, amaho achangin akihou khomun,
16 “hiche mi te ni hi iba ilo diu ham? Ijeh-inem itile ama ni jeh a melchihna dsoh hi la Jerusalema cheng jouse het’a kiphongdoh ahitan, eihon jong iseilep thie pouvin,
17 hijongleh athu mipi lah a akithejeh be louna dingin, miho koimacha jah a hiche min’a hi thu asei kit lhon louna din gihsal’u hite,” akitiuve.
18 Chuin amani akouvun Jesu min’a thu aseiphong thei lhon lou ding, mijong ahil thei lhon louhelna din akhah chah tauve.
‘19 Ahinla Peter le Johnin amaho adonbut lhonin ajah-uva, “Pathen thu sanga nang ho thu ngaijoh Pathen mitmua din jom, nang hon ngaitouvin;
20 keinin vang kamusa le kajahs alhon chu kaseida thei lhon louhel ding ahi,” ati lhone.
21 Thilsoh chung chang jeh a mihon Pathen avahchoi cheh-u leh, mipijeh chun talen peh na thieya thepmona imala amudoh pouvin, hijongleh amani chu nasatah-in agihsal kit leuvun alhadoh tauve.
22 Achunga damsah theina thil kidang kibolpehpa ma chu akum som li val ahitai.
Jesu tansanho ahanna diuva ataovu
23 Alhadoh phat’un Peter le John jong aloite henga ahung lhonin Thempu pipu ho le upahon ajah lhona agih nau thu chu asei peh lhontai.
24 Amahon ajah phat’un lung khat tah-in ogin khat’in Pathen akouvun, “Vo Pakai, van le leiset, Twikhanglen chule asunga um jouse Sempa nangma nahi,
25 Lhagao Thenga kona kapuluiyu nalhacha David kama ‘Ibol’a chiding namdangte lung hanguva, Mipin pannabei thil angaitou ham?
26 Leiset lengte akigol’un, avaipoteu jong akikhomun Pakai le a-Messiah dou din agouve,’ tia kiseisa chu
27 atahbehin hiche khopi sunga hin thao nanusa nalhacha theng Jesu dou din, Herod le Pilate, chiding namdang toh chule Israel mipi geiyin akikhomun,
28 bo dinga nakhut tah a nagontohsa le nalungthima na-ngaito chengse chu bol ding agatauve.
29 Chule tun Pakai, ami gihsal nau hi vetan, chujongle nalhachate hin hangtah a nathu asei ngamna diuvin lung ngamna pen,
30 nalhacha Theng Jesu min’a dammo veiset akiboldama, melchihna tampi akiboldoh a chule thil kidang dang akisodohna din nakhut hin lhangin,” atiuve.
31 Hitia chu ataovu leh aum nau mun chu ahung kilingin, amaho abonchauvin Lhagao Theng achangun lung ngamtah-in Pathen thu aseitauve.
Thil jouse neilhanga aneiyu
32 Atahsan loise chu lung khat she le hinkho khat’in aumun, koiman anei athilkeo chu amaa tuma sei louvin, abonchan akikop cheh-uve.
33 Thahat nasatah kengin Solchah hon Pakai Jesu thokit thu ahettohsah-un, achunguva phat theina lentah-in aume.
34 Ijeh-inem itile alah-uva khat cha jong alhasam aumpouve, lou le in neihon jong ajoh-un aman jouse chu ahin choi khom’uvin
35 Solchah ho kengbul’a akoiyun, mihon angaichat bep cheh-in ahoppeh jiuvin ahi.
36 Mi tilkouva pang ahi, tia Solchah hon Barnabas asah-u, Cyprus aping Levi mi Joseph chun
37 lou ching khat aneiyin agajoh-in sum chu ahinchouyin Solchah ho kengbul’a akoiye.
4.11: Ps 118:22.
4.24: Ex 20:11; Ne 9:6; Ps 146:6.
4.25-26: Ps 2:1-2(Lxx).
4.27: Lk 23:7-11; Mt 27:1-2; Mk 15:1: Lk 23:1; Ja 18:28-29,
4.32: Ac 2:44-45.
Solchah Bung 5
Ananias le Sapphira
1 Amin Ananias kiti pasal khat hin ajinu Sapphira jong anomin anei thil khat ajoh-in,
2 ajinu het’in thilman akeh khat akikoiyin, akeh khat chu ahinchoiyin Solchah ho kengbul’a akoiye.
3 Hichun Peterin, “Ananias, ibol’a nalung sung Satan nalo dimsah a Lhagao Theng najoulhep’a, gam man akeh khat chu nakoiden hitam?
4 Najoh masanga nanga ahibanga najoh nunga jong nanga chu nathu thu hilou ham? Ibol’a hitobang thil hi nalungthima navop ham? Mihem hilouva!” ati.
5 Ananias chun thu hicheng hi ajah jah chun alhun athitai; hichea hin ajapha jouse chunga kichatna lentah ahung lhungtan ahi.
6 Gol-lhang ho adding doh-un along chu atom’uvin chule apodoh-un agavuitauve.
7 Nidan thum don nungin thilsoh umchan hepha louvin ajinu ahung lut’e.
8 Peterin amanu anahouvin, “Seitemin, hijat man a bou hi gam chu najoh lhon ham?” ati leh; amanun, “Henge, hijat ahinai,” ati.
9 Chuphat’in Peter ajah a, “Ibol’a nangnin Pakai Lhagao patep dia nagot lhon ham? Ven, najipa vuiho kotpi phung ahung geitauve, nang jong napohdoh pai diu ahtai,” ati.
10 Amanu jong alhu paiyin Peter kengbul’a athidentai. Gollhang ho ahung lut’u leh amanu athisan ahung toh-un, along chu apodoh-uvin ajipa koma agavuitauve.
11 Chutah chun Houbung pumpi le athilsoh ho japha chan chunga kichatna lentah ahung lhungtai.
Melchihna le thil kidang tampi abol’u
12 Mipi lah a melchihna le thil kidang tampi Solchah hon akhut tah-uvin aboldoh doh jengun, chujongle lungkhat tah-in Solomon hongchaa chun aum cheh-ui.
13 Midang koiman amaho jop dinga ngap chatapon, ahinla mipin aseipha jing nauvin,
14 hijeh chun mipilah a Pakai tahsan tahbeh ho pasal’in jong numeiyin jong abejingun,
15 Peter ahungle tengleh alebeh achunguva achuh khahna din, dammo veise jouse khosung lamlen dunga ahinpohdoh-un khunpeh chung le pheh dunga alupsah-ui.
16 Jerusalem kimvel khopi dunga mipi ahung kikhom’un, dammo veise jouse le lhagaoboh vop ho ahinpuiyun, abonchan aboldamsoh keiyui.
Solchah ho min abol gantheiyu
17 Thempu chungnung chu chu pet’a Sadducee loi lah a aloite chengse chutoh akipatdoh-in, athang tom behseh jengun,
18 Solchah ho chunga khut alhauvin, aman’un, lhangpi kihenna in’a akhumtauve.
19 Ahinla hiche jan chun Pakaiya kon Vantil khat’in songkul kotkhah aongin amaho apuidoh-in ajah-uva,
20 “Cheuvin Houin a ga dingun lang hiche Hinna thudol hi abonchan gaseipeh tauvin,” ati.
21 Hiche ajah phat’un khovah lhah-in Houin a alutuvin thu agahiltauve. Thempu chungnung chunla aloi te chengse toh ahungin Israel chate Hou vaipoloi upa changse toh Houthua kikhopna abol’un, amihenho’u gakailut dingin songkul’a mi asol’ui.
22 Vaihom asol ho’u ahungu leh Solchah ho chu songkul sunga agamu tapouvin, ahung kile kit’uvin athudol aphongun,
23 “Songkul kaga lhun’un kotheh chengse phatechan akiheh-in songkul ngah ho jong kotpi phung dunga adding cheh-un, kot kahondoh phat’un la asunga koima kamupouve’” atiuve.
24 Athuseiyu hi Houin ngah sepai vaipopa le Thempu pipu loiyin ajah phat’un Solchah ho chu iti hiuva hichea hi ipi hungsoh hitam, tin alunggel’u abeihel tai.
25Hichepet hin mikhat ahenguva ahungin, “ven, songkul’a namihen ho’u khu, Houin a adingun mipi thu ahil’uve,” ati.
26 Chuphat’in Houin ngah sepai vaipopa le vaipoloi chengse akon’un amaho agakailut’uvin, mipi akichauvin songa ase louna diuvin pumhat’in vang abolpouve.
27 Solchah ho ahinkailut phat’un Hou vaipoloi kikhopna adinsah-un, Thempu chungnungin amaho adongin,
28 “Hiche min pan’a mi nahil louhelna diuva hachang khama nakikhamu ahin, ahinla ven, hiche nathuhil’u hi Jerusalem nadipsoh hel’in, hiche mipa thisan phu hi keiho chunga lhut khum din neigouve!” atiuve.
29 Ahivangin Peter le Solchah hon adonbut’un, “Mihemho thu hilouva Pathen thu joh a kanun tei tei diu ahi.
30 Ipu ipateu Pathenin thinga nakhai sanguva nathasau Jesu chu akaithouvin,
31 Israelte achonset chengseu ngaidama aumna dia chonset lung heina apehna din ama chu Pathenin ama jetlama vaipo le huhhingpan achoisangtai.
32 Hiche thu ho ahetoh a chu Pathenin athua nung ho apeh Lhagao Theng le keiho kahiuve,” atiuve.
33 Ajapha chan alung hang beseh jengun Solchah ho chu thadoh jengdia akiloltauve.
34 Hichun Hou vaipoloi lah a Pharisee mi, amin Gamaliel kiti, Danthu hilthem, mi jousen ajasohkei, ama chu adingdoh-in Solchah ho chu phat chom khat polama soldoh dingin aseiyin,
35 chuin Hou vaipoloi jah a, “Hiche miho chunga hi ipi bol ding natiu ham kichih theiyun.
36 Ijeh-inem itile tu masngin jong Theudas kiti mi khat anaumin, ama le ama i-khat hidainnin akiseiyin, pasal phabep jen, ja li bangin ajop’uvin, ahinla ama atha phat’un anungjui chengse akithe chehsoh-in, imacha lou asoh tai.
37 Hiche nung hin leiset mi kisim laiyin Galilee mi Judas ahung kipan kit’in, mipi phabep geiyin akijuisah-e; ama jong hi amang thah tah, anungjui chengse jong akithecheh tauve.
38 Hijeh a chu tu hiche thua jong kaseipeh nahiuve, hiche mihoa kon hin kikangseuvin lang don dauvin, ijeh-inem itile hiche jong hi mihema kon le lunggel chule natoh ahile kisumang thou ding ahi;
39 Pathena hungkon ahivangleh nasuh mang joulou diu ahi, ajo leh Pathen kidoupi nahilo diu ahi,” ati. Gamaliel thun anungun,
40 Solchah ho chu akou lut’uvin, avoh juvun Jesu min’a thu asei louhelna diuvin hatah-in agihsal’un alhadoh tauve.
41 Solchah ho chu Hou vaipoloi kikhopna maiya konin achedohun, chuche Min jal’a hesoh genthei thoh a kiloma akibol’u chu akipah lheh jengui.
42 Niseh-in Houin le a-in tin’uva tang louhel’in thu ahil’un, chule Jesu chu Messiah ahi Kipana Thupha asiphong jingui.
5.28: Mt 27:25.
Solchah Bung 6
Mi sagi kipansah
1 Hiche lai chun seijuih mijat apunbe cheh cheh phat’un niseh a thil kihopnaa ameithaiho’u anah sah peh pouve, tin Greek pao tho Juda-numeiho chu Hebrew mite chunga aphun’un, akah-uva kinahna asodoh tai.
2 Chuphat’in som le ni chun seijui jouse akoukhom’un, “Keihon Pathen thu seiphong kangah-uva dokhanga ankong sem’a kapan diu adihpoi;
3 hijeh chun sopite, hiche kin’a kapansah diuvin, nalah-uva konin Lhagao le chihna dim mia nahettohsau sagi lhengdohuvin;
4 chuteng keiho tah vang taona le hill hang kin’a kipumpeh jo’uvinge,” atiuve.
5 Athu chu mipi maiya lung lhai aumin, hijeh chun tahsan le Lhagao Thenga dim Stephan toh, Philip le Prochorus, Nicanor le Timon, Parmenas le juda houva kilalut chiding namdang mi Antioch khoa hung Nicolaus alhengdoh-un,
6 amaho chu Solchah ho angsunga adinsah-u leh, Solchah hon ataopeh-uvin achunguva khut a-ngamtauve.
7 Hichun Pathen thu achaljah tan, jerusalema seijuiho mijat hapunin apungin, Thempu ho lah a tamtah jong tahsan thun anung tauve.
Stephan amat’u
8 Stephen chu lungset le thahat adamtan, mipi lah a melchihna le thil kidang lentah tah aboldoh tai.
9 Hichun akiminvo na banga chamlhat miho Houthua kikhopna in kitia konin mi phabep, Cyrene gama, Alexandria, Cilicia le Asia a hung kon ho akipatdoh-un Stephen chu akinelpiu leh,
10 aman chihna le Lhagao thu asei chu anel thei tapouve.
11 Chuphat’in amahonmi phabep, “Amah in Mose le Pathen taitomna thu asei kajauve,” tia sei dingin atlseuvin ahi.
12 Hiti chun mipi le upa ho, Danthu themho aban tilset’uvin, amaho achunga achu’vin, aman’un Hou vaipoloi kikhop naa akailut’un,
13 jouthua hettohsah-uvin, amahon, “Hichepa hin Muntheng le Danthu douna thu tang louhel’in asei sei jengin,
14 Nazareth Jesun hiche mun hi asuhmanga Mose’n eipeh-u chondan ho hi akheldoh ding ahi,’ tia asei jong kajauve,” atiuvin ahi.
15 Hichun Hou vaipoloi kikhopnaa tou chengsen Stephen chu avesoh keiyun ahileh amai chu Vantil maiso bangin amu’uve.
Solchah Bung 7
Stephan akihonna thu asei
1 Thempu chungnungin, “Hichengse hi hiti mong ham?” atileh;
2 Stephenin adonbut’in, “Ngaiyuvin sopite le pate ho: Penna bulpipa Abraham chu Haran aching dia ache masang, Mesopotamia gama achen laiyin loupina Pathen ahenga ahung kilah-in
3 ama jah a, ‘Nagam leiset le naphung mite dalhan potdoh-in lang keiman kavetsah ding gam jonin chetan,’ ati.
4 Hijeh chun ama Chaldea gama konin achen Haran a achengtai. Apa thi nungin tua nachen nau hiche gamsunga hin akichon lutsah-in,
5 ahinla agam leiset halsi khat, kengpeh thol jeng cha jong ama din apepoi; cha anei lou vangin, agam chu ama le anunga achilhahpa apeh din thu anatep’e.
6 Pathenin hiti hin achilhah te chu mi gama gapem’uva, mihon sohna atohsah diu, genthei hesoh a abol diuvin aseiye.
7 Pathenin aseiyin, ‘Amahon sohna agatoh peh-u nam mite chu thu katan khuma, chujou teng Abraham chilhahte hung kitoldoh-uva hiche lai mun’a Keima kinbol’a eihou diu ahi,’ ati ahi.
8 Chuin Abraham chu cheptan ding kitepna thupeh apen, hijeh chun Isaac ahingin niget nin chep atanpeh-in, Isaac-in Jacob, Jacob’in penna pate somle ni ahingin chep atanpeh-e.
9 “Penna pate chu Joseph chunga athang thip’un Egypt gama ajoh mangun, ahile Pathenin aumpi jingin,
10 ahesoh genthei tin tanga konin ahinhuhdoh pehin, Egypt lengpa Pharaohang’a lungset le chihna apen, hijeh chun lengpan Egypt gam pumpi le ama insung pumpia vaipon asemtai.
11 Hichun Egypt gam punpi le Canaan gam pumpia nahiuve kel alhan, gentheina lentah ahung, lhungin, i-puteuvin neh le chah akimu joutapouve.
12 Hichea hin Jacob’in Egypt gama anneh aume, ti ajah phat’in i-puteu chu khatvei chan nan agah solpai jenge.
13 anivei chan na Joseph-in asopite akihetdohsah tan, Jacob insung chu Pharaoh geiyin ahetai.
14 Chuphat’in Joseph-in jong apa Jacob le a-inkote mihem som sagi le nga jen chu gakou din mi asol’in,
15 Jacob jong Egypt’a ahung suh tai. Hichun ama ahin i-puteu ahin athitauvin,
16 alongu chu Shechema alepoh-uvin, Shechem muna Abrahamin Hamor chatea kona dang kaa achohsa lhan’a chun avuitauve.
17 “Pathenin Abraham koma akihahsel’a a thupeh phat chu ahung lhinpai ding phat’in, Egypt gama mipi apungtel tul jengun,
18 Joseph hephalou leng chom khat hung letdoh geiyin apunguve.
19 Lengchompa hin ijat miteu heltah-in dohan abol’in, i-pu i-pateu chu achasen jouseu ahing aum louna din acham louvun polama apaidoh sah jenge.
20 Hiche lai tah hin Mose apengin Pathen din it aum lheh jenge; lha thum sungin apa insunga avah-un,
21 ama jong apaidoh phat’uvin Pharaoh chanun akilah-in achapa vah-in ahin kivahdoh tai.
22 Mose chu Egypt mite chihna jouse ahil’un, athusei jouse le antohna chan a pheltah ahiye.
23 “Mose chu kum som li alhin phat’in asopi Israel chate gavil ding alungthima aumdoh tai.
24 Mi khat hi adih loutah a kibol amun, ama chu akithopin aphu lahnan Egypt mipa chu athattai.
25 Mose gel’a chu Pathenin ama khut mangchaa ama hochu huhhingna apeh got ahi asopiten kihetnah tau atileh, amahon ahepouve.
26 ajingin ahenguva ahung kit leh mi ni akina lhonin, aman akah lhona chamna thu aseiyin, ‘Mi te ni, sopi cha hlhona ibol’a khat’in khat adih louva kibol nahi lhon ham?’ ati.
27 Ahinla a-inhengpa adih louva bolpa joh chun Mose chu asondoh-in, ‘Keiho chunga vaipo le thutana kon natun beh am?
28 Janhia Egypt mipa natha banga chu tha ding neigot ham?’ ati.
29 Hiche athusei jeh hin Mose ajamin Midian gama agapemin, hikoma chun chapa ni agahinge.
30 “Kum som li lhinin Sinai mol gamthip laiya Vantil khat hamboh lah meikongin Mose henga ahung kileh-e.
31 Hiche thil amu hi Mose’n adatmon, ga ve chen dia anailut leh Pakai o ahung gingin,
32 ‘Keima napu napate Pathen, Abraham le Isaac chule Jacob Pathen kahi,’ ati.
33 ‘Nakeng te nia konin nakengchot te ni sut lhan, ijeh-inem itile nadinna chu muntheng ahi.
34 Egypt gama kamite kibolsetna kaven kamu chentai, chule apen gin’u kajan apuidoh diuva hung kumlha kahi; hijeh chun tun hungin Egypt’a kasol ding nahi,’ ati.
35 “Hiche Mose amahon apaidal’uva, ‘Vaipo le thutan a kon na tun beh am?’ atipau, hichepa tah hi Pathenin hamboh lah a ahenga hung kilah Vantil ban thahat’a ama ho vaipo le huhdoh din asoltai.
36 Amahin Israelte ahinpuidoh chun Egypt gama jong Twikhanglen san mun le gamthip noiya kum som li sungin thil kidang dang le melchihna tampi anabol’e.
37 Hiche Mose hi ahiye Israel chate jah a, ‘Pathenin nasopiteu lah a kei tobang Themgao khat natundoh peh diu ahi,’ tia sei chu.
38 Gamthip laiya Houbunga anapanga, i-pu i-pateu toh pang khoma Sinai mol’a Vantil toh kihouva, eiho pehson dia hinna Thupeh lapa chu ama hi ahin,
39 i-pu ipateu ama noiya alut nom pouvin, asondoh-un alungthimun pouvin, asondoh-un alungthimun Egypt lam angai cha jingun,
40 Aaron jah a, ‘Kamasanguva lamkai din Pathen lim tobang ho neisempeh-un, ajeh chu Egypt’a kona eihin puidoh pau hiche Mose chu achunga ipi soh hitam kahetapouve,’ atiuvin ahi.
41 Hiti chun amahon hiche lai hin bongnou lim asemun, hiche lai hin bongnou lim asemun, hiche koma hin kilhaina abol’uvin, akhut’a asemsau thi ho ja nan golnop abol’uve.
42 Hijeh chun Pathenin akihei mang khumin van’a ahsite hou din amaho chu apehd0h-in, Themgao ho lekhabua kisun bangin: ‘Vo Israel insung mi, kum som li sung gamthip laiya Sa thao le kilhainaa neihou louvu hilou ham?
43 Moloch houna ponbuh po leuvin, Rephan ahsi pathen limsemthu napo leuvin Hiche nasemsau thil ho hi houdin nago meu! Hijeh a chu Babylon kal’a katolmang diu nahiuve,’ akiti.
44 I-pu i-pateuvin gamthip laiya, Alim kigon namu bang bangin ponbuh san,’ tia Mose jah a thusei Pathenin avetsah hettosah na Houbuh chu neiyun,
45 hiche hi i-pu i-pateuvin alason’un, Joshua lamkainaa Pathenin i-pu i-pateu masanga chiding namdangte anodoh a amahon gam alo lai geiyun ahinpo lut’uvin, David nikho lai geiyin aume;
46 David chu Pathen angsunga lungset achanjeh-in Jacob Pathen Inmun amudoh din athume.
47 Ahinla in chu Solomonin asahpeh bouve.
48 Ahinvangin Chungnungpen chu khut’a kisa in’a achengpoi, hichea hin Themgaopan:
49 ‘Pakaiyin, “van kalaltouna ahin, Leiset kakengto ngapna ahi; Nangin itobang in neisah peh ding ham? Kacholdo mun ding hoikom ham?
50 Ijakai Keiman kakhut tah a Kasemsa hilou ham?” tin aseiye,’ ati.
51 “Milou chalet, lungthim le nabeng te nia cheptanlou ho tobang, napu napateu bangin nang hon Lhagao Theng nadoudal jing jengui.
52 Napu napateuvin Themgao koipen bolset louva akoiyum? Alhacha Theng hung masanga anaseiphong masa chengse athat’uvin, nang hon tuna ma najoh doh-un nathattauve,
53 chule Vantiltea kona Danthu kilahsaon nang ho nahiuvin, nit la nanit pouve,” ati.
Stephen songa aselih-u
54 Asei chengse ngaiho chu alungthimu atongkhan athimah cheh-un Stephen chu ha agoikhum cheh-uve,
55 Stephen vang chu Lhagao Thengin adim pai jengin, van lah agah vet leh Pathen loupina le Pathen jetlam a Jesu adin amun;
56 “Ven, van akihon’a Mihem Chapa chu Pathen jetlama ding kamui!” ati.
57 Chutah chun amahon hahohin ahoh-uvin anabeng akisip cheh un, ahonjangin adel lut’uvin,
58 khopi polama aleh doh-un songin aseptauve. Ahetoh a pang hon Saul kiti gol-lhang khat kengbul’a aponsil’u akoiyuve.
59 Mihon Stephen songa asepet’u chun aman ahin samin, “Pakai Jesu, ka-lhagao lan!” tin aseiye.
60 Hichun aboh khup’in going tah-in asamin, “Pakai, hiche chonsetna hi amaho chunga simdan!” ati. Hiche hi aseiyin akijamdap deltai.
7.2-3: Gn 12: 1,
7.4: Gn 11:31; Gn 12:4.
7.5 : Gn 12: 7 ; 13:15; 15: 18; 17:8.
7.6-7: Gn 15: 13-14.
7.7 : Ex 3: 12.
7.8: Gn 17:10-14; Gn 21:2-4; Gn 25: 26; Gn 29: 31-35:18.
7.9 Gn 37:11; Gn 37:28; Gn39: 2,21.
7.10 : Gn 41: 39-41.
7.11: Gn 42:1-2.
7.13: Gn 45: 1: Gn 45: 16.
7.14: Gn 45: 9-10; 17-18; Gn 46-27(Lxx).
7.15: Gn 46:1-7; Gn 49:33.
7.16: Gn 23:3-16; 33:19; 50: 7-13; Js 24:32.
7.17-18: Ex 1:7-8.
7.19: Ex 1: 10-11; Ex 1:22.
7.20: Ex 18:3-4.
7.30-34: Ex 3:1-10.
7.35: Ex 2:14.
7.36: Ex 7:3: Ex 14:21; Nu 14:33.
7.37: Dt 8: 15, 18.
7.38: Ex 19: 1-20, 17:Dt 5:1-33.
7.40: Ex 32:1.
7.41: Ex 32:2-6.
7.42-43: Am 5:25-27(Lxx).
7.44: Ex 25:9, 40.
7.45: Js 3:14-17.
7.46: 2S 7:1-16: 1Ch 17:1-14.
7.47: 1K 6:1-38; 2Ch 3:1-17.
7.49-50: Is 66: 1-2.
7.51: Is 63:10.
Solchah Bung 8
Saul’in Stephen athau hi aphat sah-e.
Saul’in Houbung abolgim
1 Hiche nikho hin Jerusalema Houbung chunga hesoh gentheina lentah achutan, Solchah ho tilou adangse Judea gam le Samariagama ajamchehsoh heltauve.
2 Hougut mi phabep’in Stephen chu avuiyun, hakan akauve.
3 Saul vang chun Houbung suhmangna din in tin’a alut’in numei pasal aman’in ajendoh doh jengin songkul’a akhum thu thui.
Samaria khopia Kipana Thupha Kiseiphong
4 Mi ajamcheh ho chu avah leuvin Kipana Thupha thu aseiphongin apangjo tauve.
5 Philip jong Samaria khopia achesuh-in miho jah a Messiah chu aseiphongtai.
6 Mipi hon asei chengse ajah uva melchihna abol ho amu phat’un lung khat tah-in Philip thuseiho chu lung lut cheh-in angaiyui.
7 Ajeh chu mi tamtah a konin lhagaoboh ho hapenin apengun ahung potdoh doh jengun, ;angthi ho le elbai ho geiya damdoh dodh jeng ahiuvin,
8 khopi sunga chun kipana tampi asohdoh tai.
9 Khopi sunga hin amin Simon kiti mitphel doithem khat aumin, Samaria jat mite chu mitpheldoi avetsah a ama le ama i-khat hiya kiseilen lheh ahin,
10 ama hi aneova pat alen geiyin lung lut tah-in athu angaiyun, “hichepa hi pathen tha hat chungnung kiti chu ahi,” atiuve.
11 phat sottah amitpheldoi chu amaho kidang tah a avetsah jingjeh-in lung khat tah-in angai nasauve.
12 Ahin Philip’in Pathen Lenggam le jesu Christa mina Kipana Thupha aseiphong tahsan chengse chu numei jong pasal jong baptize achansahtai.
13 Simon amatah jengin jong atahsanin, baptize achan jouvin Philip toh akiloiyin, melchihna le tha neina nasatah tah a thil kidang abol ho amu leh adatmo lheh jengin ahi.
14 Jerusalema um solchah hon Samaria khopin jong Pathen thu akisantauve, ti ajah phat’un ahenguva Peter le John asolpeh-un,
15 amani ahung suh lhonin amaho chu Lhagao theng achan theina diuvin ataopeh lhone;
16 ajeh chu Pakai Jesu min’a baptize chang bep ahinalaiyun, alah-uva khat beh jong Lhagao Theng chang loulai ahi.
17 Chunin Peter le Johnin achunguva khut a-ngap lhon leh Lhagao Theng achang tauve.
18 Solchah te ni khut ngap’a kona Lhgao Theng kipeh chu Simonin amun amani chu sumapen,
19“Ken jong koi hileh achunga khut ka-ngap chan Lhagao Theng achanna din hiche tha neina hi neipe lhonun,” ati.
20 Ahinla Peterin ajah a, “Nasumle nangma manthan, Pathen thilpeh suma chohjou dol’in nagel’in ahi!
21 Pathen maiya nalungthimput adih loujeh-in hiche thua hin namu jong aumpon, chan jong naneipoi.
22 Hijeh chun hiche nathilse gel’a kon hin lung heiyin, nalungthima hitobang nagel hi angaidam theina din Pakai henga taovin.
23 ijeh-inem itile cheikha khaveng vung banga kha adih louva kihen nahi kamui,” ati.
24 Simonin adonbut’in, “Nasei chengse hi khatcha kachunga achuh louna din nangmin Pakai henga kei khel’in neitaopeh lhonin,” ati.
25 Peter le Johnin Pakai thu ahettosah lhona aseisoh phat lhonin Jerusalema ahung kile kit lhonin, Samaria miho kho tamtah a Kipana Thupha asei phong peh lhone.
Philip le Ethipia mi nukisopa
26 Pakaiya kon Vantil khat’in Philip jah a thu aseiyin, “Kipatdoh-in lang Jerusalema kona Gaza jotna lamlena khun lhanglama chesuh temin,” ati; alam len chu donlouva kikoithip ahitai.
27 Philip jong akipat’in acheleh ven, Ethiopia mi nukiso, Ethiopia lengnu Candace Semangpa, agou chengse chunga vaihom, Jerusalema Pathen hou dia ‘hung,
28 akile kit lamin akangtalai chunga atounaa Isaiah Themgao lekhabua asim’e.
29 Hichun Lhagaovin Philip jah a, “Chen lang hiche kangtalai khu lhonpin,” ati.
30 Hijeh chun Philip alhailut jeng leh Isaiah themgao lekhabu asimgin ajan, hichun, “Nasim chu nahet hinai?’ atileh;
31 aman, “Hoiya, mikhattouvin eihilchet lou leh iti kahet ding ham?” atin, Philip chu hung ‘kaldoh a amatoh toukhom din agah kouve.
32 Aman Pathen lekhabu asimna laimun chu hiche hi ahi: “Ama chu tha dinga kikai kelngoi bang le Kelngao nou amulvoupa ang’a paopoh lou bangin kam cheng khat jong keh louvin aum’e.
33 Kineosahnaa thu adih-in atanpeh pouvin, Ama khaggui hi kon asei ding hitam?Ajeh chu leiset’a kona ahinkho kiladoh ahitai,” kiti lai ahi.
34 Nukisopan Philip agah houvin, “Neihil chen temin, Themgaopan ama chung chang thua ha, midang khattou thua hiche hi asei ham?” ati.
35 Chutah-in Philip apaodoh-in Pathen lekhabua panin Jesua Kipana Thupha aseipeh tai.
36 Lampia ahung kijot jot lhon leh twi veina khat’a ahung lhonin, nukisopan agah houvin, “Ven twihi, baptize kachanmona ding ipi um am?” atileh;
37 Philip’in ajah a, “Nalungthim pumpia natahsan leh baptize chang theiyin nate,” ati. Aman, “jesu Christa chu Pathen Chapa ahi, ti katahsan nai,” ati.
38 Chuin nukisopan kangtalai chu angah din aseiyin, anilhonin akumlha lhonin twi lah a chun Philip le nukisopa alut lhonin, Philip’in nukisopa chu baptize achansah tai.
39Twi lah a kona ahungkaldoh phat lhonin Pakaiya kon Lhagaovin Philip chu alhoh mangin nukisopan amukit tapon, ahivangin ache na lampia kipah tah-in achepaitai.
40 Ahinla Philip chu Azotus khopia akimudoh-in, chule aman Caesatea alhun kahsen achepeh-in Kipana Thupha asei phongpeh-e.
8.3: Ac 22:4-5; 26:9-11.
8.32-33: Is 53:7-8(Lxx).
Solchah Bung 9
Paul hinkho kikhel
(Acts 22:6-16; 26: 12-12)
1 Saul Chula Pakai seijuite gihsal le that din ahai let lut nalaiyin, Thempu chung nung heng a achen,
2 chuche lampia kai jouse chu koi koi hijongleh numei pasal amudoh chan kan’a Jerusalema ahinkai lut theina din Damascus khopia Houthua kikhopna in dudnga peh din lekha agathume.
3 Acheleh Damascus khopi ahin phah ding konin phot lot louvin van’a konin vah khat’in akimvel asalvah soh jengtai.
4 Hichun ama tol’a akileh lhan, ogin khat’in ajah a, “Saul, Saul, ibol’a nangin neibol set set ham?” ati.
5 Ahinla aman, “Vo Pakai nang koi nahim?” atileh; Aman, “Keima nabolset jing Jesu chu kahi;
6 hijongleh kipatdoh-in lang khopi sunga khun lut’in, chuteng ipi nabol ding kiseipeh nan nate,” ati.
7 Alhonpi miho chu paopoh uhsa beihel’in adding thip chet’un, ogin chu aja nauvin koima amupouve.
8 Saul chu tol’a konin ahung ding doh-in amit te ni ahasah vangin imacha amutapon, hijeh chun mihon akhut’in akaiyun Damascus khosunga apuilut tauve.
9 Nithum sungin khomu louvin aumtan, nelou donlouvin aumtai.
10 Damascus khopia hin amin Ananias kiti seijui khat aumin, Themgao thilmua mu aneinaa Pakaiyin ajah a, “Ananias,” atileh; aman, “Ven Pakai ka-um’e,” ati.
11 Hichun Pakaiyin ajah a, “Kipat’in lang, ‘Lamjangpet kiti khosung lamlen khu jonin, Judas in’a tarsua a lungkon Sual kitipa chu gaholin; ven, ama ataopet ahin,
12 aman Themgao thilmua mu aneina Ananias kiti mikhat hunga kho amukit theina dia achunga khut a-ngap ding amui’,’ ati.
13 Ahinla Ananias chun adonbut’in, “Pakai, hiche mipa thudol itobang tah aJerusalema name thengte ijat’a abolset hitam, ti mi tamtah a kona kijataa;
14 chule hichea nangma min pan’a tao jouse jong matna ding Thempu pipu hoa kona thu neina anei ahi,” ati.
15 Ahivangin Pakaiyin ajah a, “Chen, ama hi namdangte le leng ho, chule Israel chate angsunga kamin po le dia manchah a kalhen ahi;
16 ijeh-inem itile Keima min jal’a ijatvei hesoh genthei athoh ding jong kavetsah ding ahi,” ati.
17 Ananias chu achen insunga alut’in Saul chunga khut a-ngamin, Sopi Saul, Pakai, Lampia nahenga hung kilah Jesu chunk ho namukit theiya Lhagao Theng nadimsetna dinga eihinsol ahi,” ati.
18 Apettah chun amit te nia konin nga lip tobang ahung lup lhan ahileh kho amukittan, chuin akipatdoh-in baptize achangin,
19 an aneh le atha akilt kittai.
Damascus khopia Saul’in Thupha aseiphong
Saul chu nikho phabep Damascus khopia seijuite toh aumkhomin,
20 apet pet chun Houthua kikhopna in dung jousea Jesu kiti hichepa chu Pathen Chapa ahi, tin asamle tai.
21 Ahin asei japha chanin adatmo lheh jengun, “Jerusalema hiche min’a tao jouse subei hei hoi chu hichepa hi hilou hiya, chule amaho chu kanchom’a thempu pipuho henga akailut theina dinga hung hilou ham?” atiuve.
22 Ahinla Saul chu asei ahattou tel tul tan, Jesu chu Messiah ahimongtai, tin Damascus khopia Juda ho chu anelkhupsoh keiye.
Judatea kona Saul jamdoh
23 Nikho sot thimpi nungin Saul that din Juda ho akihousom’un,
24 athilgonu hi Saul’in ahedohtai. Saul thana din khopi dongkot jouse asun ajanin a-ngah-un,
25 ahivangin janin aseijuiten pollanga akhumun kulpi pang’a akhai lhatauve.
Jerusalem khopia Saul
26 Jerusalema ahung phat’in seijuite toh kiloikhom ding agon, ahinla amahon Saul chu seijui khat hi dia atahsan lou jeh-un akichauve.
27 Hichun Barnabas-in Paul solchah ho henga apuiyin, ajahuva itobanga lampia chu Pakaiamu’a, Pakaiyin ajah a thu aseiya, chule Damascus khopia chu aman itobang tah a hangsan’a Jesu min’a thu asei ahilchentai.
28 Hichejeh chun Saul jong amahotoh Jerusalema alut le apot len, hangsan tah-in Pakai minin thu asei len,
29 Greek chon’a chon Juda ho akihoupin akinel pin, hi jeh chun tha din agot lotauve.
30 Ahinla sopiten ahetdoh phat’un Saul chu Caesarea ahinpuisuh-un Tarsus lama asolmang tauve.
31 Judea le Galilee chule Samaria gam pumpi Houbunga vang chamna alengtan, akiphut det cheh cheh-in, Pakai gingin aumin, Lhagao Thengin lhamonin, panpin amija apungtel tul’e.
Aeneas kitipa kiboldam
32 Peter chu gamtin’a ava le naa Lydda a mithengte heng geiyin ahungtai.
33 Hichea chun Aeneas kiti mi khat amudoh-in, ama chu langthia kum get jen jalkhun’a kijam ahi.
34 Amapa jah a hin Peterin, “Aeneas Jesu christen nadamsah ahitai, kipatdoh-in lang nalupna kigot’in,” atileh; ama akipatdoh pai jenge.
35 Hichu Lydda le Sharon a cheng jousen amu’vin Pakai lama akiheisoh tauve.
Dorcas kichohing kit
36 Joppaa chun seijui numei amin Dorcas ahi tia Tabitha kiti, thipha bol le thilpeh a thalhingtah khat aum’e.
37 hiche lai hin amanu anan athitai; mihon asil jou phat’uvin indan chungnunga alupsahui.
38 Lydda hi Joppa komcha ahijeh-in seijuihon Peter Joppa aum ahet phat’uvin mi ni asol’un, “Lungset’in kinomsot louhel’in kahenguva hung jengin,” tin aga ngehsah-uve.
39 Hijeh chun Peter jong akipatdoh paiyin amanitoh akilhonin, ahung lhun phat’in mihon indan chungnunga chun apuitouvun, meithai jouse athinu kim’vela adingun akap-un, Dorcas-in ahin laiya akhuipeh-u sangkhol ho le sangkhollen ho chu Peter avet sah-uve.
40 Ahin Peterin amaho chu abonchauvin polama anodoh-in aboh khup’in ataovin, chuin along lam ngan akiheiyin, “Tabitha thouvin,” ati. Chutah-in amanun amit te ni ahasah leh Peter amun, athoudoh tai.
41 Chuin Peterin akhut apen akaidingin, mithengte le meithaiho chu akouvin amanu chu ahingin amaho apetei.
42 Athu hi Joppa gam pumpia akihesoh tan, mi tampin Pakai atahsanlo tauve.
43 Peter chu Joppa khoa savun sempa Simon in’a nikho tamtah anichonge.
9.23-25: 2Co 11:32-33.
Solchah Bung 10
Peter le Cornelius
1 Caesarea chun amin Cornelius kiti, Italy sepailoi atiu sepai jalamkai khat aumin,
2 ama hi hougut tah, ama le a-insung mi aboncha Pathen gingte, miho thilpeh a hongphal tah, chule Pathena tao jing ahi.
3 Amahin nikhat nilhah lam nidan thum donin Themgao thilmua mu aneinaa hunga ajah a, “Cornelius,” ahinti kichentah-in amui.
4 Cornelius-in kicha tha-in mit lha louhel’in Vantil chu aven, “Ipi ham Pakai?” tia ahouleh, aman ajah a, “Nataona ho leh mi nakhotona ho chu het jing din Pathen angsunga alhung toutai.
5 Chule tun Joppaa mi sol’in lang Peter kiti Simon chu gapuisah tan;
6 ama chu Twikhanglen panga cheng, savun sem Simon in’a alhunge,” ati.
7 Ajah a thusei Vantil chu apotdoh phat’in Cornelius-in insung lhacha mi nil eh hougut tah, ama vengtup’a pang sepai ho lah a khat akouvin
8 thilsoh ijakai ahilchensoh phat’in amaho chu Joppaa asoltai.
9 Ajing nikhoa amahon Joppa khopi ahinphah ding kon’un sun nidan som le ni donin Peter chu inchunga tao dingin akaldohtai.
10 Peter agilkel’a an aneh nom phat’in,neh ding agotpeh-u leh agaochangin,
11 van kihonga thil phenghep hopkhat aning lia kikhit’a leiset’a hung kikhai lha amun,
12 asunga chun leiset’a ganhing namkim, avah le akithol tho chule chunga leng adimset’uve.
13 Hichun ahenga o-khat ahung gingin, “Peter, kipat’in that’in lang nen,” ati.
14 Ahinla Peterin, “Hithei hih hel’in te Pakai, keiman itih-in jong thilbol le atheng lou ho kane ngaipoi,” ati.
15 Ahinvangin o-gin chun anivei nan ajah a, “Pathenin asuh thengsa chu bohsah hih-in,” ati.
16 Hitobang hin thumvei akibol’in chuin thil chu van lama akitol toutai.
17 Peter agaochan’a thil amuchu ipi tin a hintem tia aki-ngaito pet tah-in ven, Cornelius misol ho chun Simon in ahol’un kelkot maiya adingun
18 ahinkouvun, Peter kiti Simon chu chukoma alhun alhun lou adongui.
19 Peterin agaochan thudol agel pettah hin Lhagaovin ajah a, “Ven, mi thumin naholui;
20 dingdoh-in kumlhan lang lung sa-ih louhe’lin amaho khutoh kilhonin, ajeh chu keiman kahinsol ahiuve,” ati.
21 Chuphat’in Peter chu miho henga ahung kumsuh-in, “Ven, nahol’u chu keima kahi, nahung lo nau jeh ipiba ham?” ati.
22 Amahon, “Sepai jalamkai Cornelius, midih le Pathen ging, Juda vaipi seiphat mi chun nangma a-in’a kousah a nathusei ngai dia Vantil Thengin ahil ahi,” atiuve.
23 Hichun Peterin amaho akoulut’in alhunsah tai. Ajing nikhon Peter akipatdoh-in amaho chutoh akilhonin Joppa khoa sopite phabep’in jong aki-lhonpeuve.
24 Ajingin amaho Caesarea khopi alhungun, Cornelius chun aphunggol ho le agol apai ngaitah tah ho akoukhomin ana ngah jinge.
25 Peter ahung lut phat’in Cornelius chun analamdot paiyin, akengphang bul’ah aboh khup’in chibai aboh tai.
26 Ahinla Petein ama chu akaiding loiyin, “Dingdoh-in keijong mihem kahibouve,” ati.
27 Hitia akihoupi pum hin insunga alut leh mi tampi kikhom agatoh-in,
28 hijeh chun aman ajah-uvah, “Juda min jatchom mi kiloipia ahenga kholai leh hi Dan toh akitolou nang hon jong nahecheh-ui; ahinla Pathenin mihem koima aboh le atheng lou kiti louna din eivetsah tai;
29 hijeh a chu eihung kisol’a lung sa-ih louhel’a hung kahi. Hichejeh a chu kadoh nahi, ipi thua neihung kou sahba ham?” ati.
30 Cornelius chun adonbut’in, “Tu phat gei hin ni li alhingtan, nilhah lam nidan thum don’a kainsunga katao pet’in ven, kama sanga ponbang leh sil mi khat ana dingin,
31 ‘Cornelius, nataona akisangin, mi thil napeh chengse chu Pathen angsunga akigeldoh jinge.
32 Joppaa mi sol’in lang Peter kiti Simon chu gakousah tan; ama chu Twikhanglen panga cheng savun sem Simon in’a lhung ahi,’ ati.
33 Hijeh a chu nakou ding kahinsol pai jengle, hitia nahung jeng hi apha lheh-e. Tua keiho chengse hi Pathen mitmua kikhoma, Pakaiyin ipi naseisah ding ham ngai dia um kahiuve,” ati.
Cornelius insunga Peter thusei
34 Peter apaodoh-in, “Tahbehin Pathenin mi le mi kah a lang kaina aneipoi, ti kahedoh tai;
35 chitin namtin lah a koi hileh Ama ginga adih bol jouse chu ama dia santhei ahicheh-e,
36 Aman mi jouse Pakai, Jesu Christaa chun Israel chate henga dingin chamna Kipana Thupha thu chu ahinthot’in,
37 Johnin baptize chandol lhang asap jouvin Galilee gama pat Judea gam pumpia athu athangsoh tai, ti naheuve;
38 Nazareth Jesu chu Pathenin Lhagao Theng le thahat abuh lhah khumin, Pathenin akivopi jeh-in Ama achelen Diabol bol gentheiya aumte adamsah-in napha atong lei.
39 Judea gamsung le Jerusalema thil hichengse abol hetoh a pang keiho kahiuve; ama chu thinga akhaiyun athat tauve.
40 Ahinla Pathenin Ama chu nithum lhin nin thinaa konin akaithouvin, akiphondohsah chu
41 japi heng ahilou vangin Pathenin hettohsah a pang dia alhentum keiho heng ahin; hiti chun thinaa kona athodoh nungin Amatoh kanekhom kadon khom’uve;
42 chule mipi henga Ama hi Pathenin mihing le mithi thutan dinga atun ahitai ti kasap leuva kahettohsah diuvin eithu lhah-uve.
43 Themgao jousen Ama thudol ahttohsah-u ahin, koi hileh Ama tahsan jouse chu Ama min jal’a chonset ngaidamna amu ding aseiyui,” ati.
Chidang namdang hon Lhagao Theng akisanu
44 Peterin hiche hi asei nalaiyin thu ngaiho jouse chunga Lhagao Theng achutai.
45 Chidang namdang ho chung geiya Lhagao Theng kipe akibuh khum jeng chu Peter toh hung lhon cheptan mi atahsan loiyin adatmo lheh jenguve.
46 Ijeh-inem itile paochom chom thoa Pathen avahchoiyu chu ajah-u ahi. Chutah chun Peterin adonbut’in,
47 “Eiho chan banga Lhagao Theng changtaa hite ho Baptize channa ding twi kham theididng koiham?”
48 Hiti chun amaho chu Jesu Christa min a baptize chang din aseitai. Amahon Peter chu niphabep beh nichong dingin alhoutauve.
10.34: Dt 10:17.
Solchah Bung 11
Jerusalem Houbunga Peter thulhut
1 solchah ho le Judea gamsunga sopiten chiding namdangten jong Pathen thu akisanu hi ajatauve.
2 Peter Jerusalema agalhun touleh cheptan loiyin ama ana oimouvin,
3 “Ibol’a cheptan lou miho henga chea an nehkhompi nahim?” atiuve.
4 Hichun Peter akipanin aban chan ajah-uvah aseipeh-in,
5 “Joppa khopia katao leh gao kachangin, Thengao thilmua mu kanei na-a thilpheng hep hop khat van’a kona aninglia hung kikhai lhaa, keima komcha hung ki-nga kamun,
6 phatecha kavet chenset leh neh thei ganhing nam kim, chunga leng vachate kamui.
7 Hichun ogin khat hin kajah a, ‘Peter, kipat’in that’in lang nen, ati kajai.
8 Ahinla keiman, ‘Hithei hih hel’inte Pakai, thilboh le atheng lou imacha kakamsunga lut kha louhel ahi,’ kati.
9 Ahivangin ogin chun van’a konin nivei chan nan eihindohbut’in, ‘Pathenin asuh thengsa chu bohsa hih-in, eiti.
10 Hitobang hin thumvei ahung kibol’in van’a akitol toutai.
11 Hichun ven, hichepet tah ahi Caesarea kona kahenga hung kisol mi thum chu kalhunna in maiya ana ding tauve.
12 Lhagaovin ma lung sa-ih louhel’a amaho chutoh lhona kache din eiseipeh-e. Hicheng sopi gup ho jong hin eilhonpuiuvin, mipa insunga chun kaluttauve.
13 Mipa chun kajah-uva a-in a Vantil ding amun, ‘Joppa mi sol’in lang Peter kiti Simon chu gakousahtan,
14 aman nang le na-insung pumpi huhhinga naum na diu Thupha naseipeh dingu ahi,’ ati thu aseitai.
15 Ajahuva thusei kagah kipat panbep leh abul’a eiho chunga achuh bang chun amaho chunga jong Lhagao Theng achutai.
16 Hichun kenjong Pakaiyin, ‘Johnin twiya baptize achansah ahin, nang ho vang Lhagao Thenga baptize nachansah diu ahi,’ ati chu kageldoh-e.
17 Chutia Pathenin Pakai Jesu christa itahsanuva eipeh-u thilpeh tobang chu amaho jong apeh leh, kei koi kahiya Pathen kakham thei ding ham?” ati.
18 Amahon hiche hi ajah phat’un aneldauvin, Pathen avahchoiyun, “Ahile Pathenin chiding namdang te jong hinna dia lung heina apeh ahita ong!” atiuve.
Antioch khopia Houbung
19 Thoh hahsa asoa Stephen kitha lo jeh a jamcheh chengse chu Phoenicia le Cyprus chule Antioch geiyin acheuvin, koima dang jah a seilouvin Judate henga Thu chu aseileuve.
20 Ahin alah-uva phabep Cyprus le Cyrene miho, Antioch ahung lhun phat’un Greek miho toh akihouvun Pakai Jesu aseiphongtauve.
21 Amaho chu Pakaiyin aban thahat’in ahu jingun, hijeh chun Pakaiya atahsan mitamtah akihei luttauve.
22 Hiche thu hi Jerusalema Houbungin ajatan, hijeh chun Barnabas chu Antioch geiyin asol’un,
23 ama ahungleh Pathenin alungset nau amun akipah lheh jengin, ama ho chu Pakaiya lunggil tah a um chah jing din atilkhouvin ahi;
24 ajeh ch Barnabs hi mipha le Lhagao Theng dimset chule tahsan det mi ahi. Mi tampi Pakaiya alutbe tauve.
25 Barnabas chu Saul hol din Tarsus a achen,
26 Saul amudoh phat’in Antioch a ahinpuiye. Kum khat lhingset amanin miho chu Houbunga akikhoppi ji lhonin, mi tampi ahil lhonin, hiche Antioch khoa hi seijuite chu ‘Chritian’ ahinsah masah pen’u ahi.
27 Hiche lai hin Themgao phabep Jerusalema konin Antioch a achesuh-ui;
28 chuin alah-uva amin Agabus kitipa chu akipatdoh-in Lhagao thahat’in vannoi pumpia kel lhah ding asei masan, hiche hi Claudius nikho laiyin aguilhunge.
29 Hijeh chun seijuite chu ajikham cheh a thil tokhoma Judea gama sopite thot dingin akiloltauve;
30 adongkhom’un Barnabas le Saul khut’ah Houbung upate agah thot’ui.
11.16: Ac 1:5.
11.19: Ac 8:1-4.
11.28: Ac 21:10.
Solchah Bung 12
Jacob athau Peter songkul’a akhumu
1 Hiche lai hin Herod lengpan Houbung mi konkhat chunga ban-gol khautah-inna atongin abolsetai.
2 John upa Jacob chu chemjamin athattai.
3 Amitha hin Juda miho along lhaisah amun, Peter jong amatbe kit’e, aphat hi cholsolou changlhah kut lai ahiye.
4 Peter amat chun songkul’a akhumin, mi li lia kiloi sepaiho chun kilhauva a-nga diduvin apedoh-in, kalchuh ku tkichai tang mipi ang’a puidoh dingin agoi.
5 Hiti hin songkul’a akhumtan, ahinla Houbungin ama din lung luttah-in Pathen henga ataopeh-uve.
Songkul’a kona Peter kilhadoh
6 Herod-in Peter chu puidoh dinga agotin jan chun Peter, a-ngah sepaite kah a a-ihmun, thih khao nin akihenin, kotpi bul’a jong a-ngah a pang sepaiho adding jingui.
7 Hichun ven, Pakaiya kon Vantil khat ahung kilah-in, akikhumna bom sung avahcahnsel’e; Vantil chun Peter pang abengin asukhangin, “kipatdoh loiyin!” ati. Chutah chun akhut te nia akihenna thih khao te ni chu akilhamtai.
8 Chuin Vantil chun ajah a, “Nakong kigahin nakengchot te ni kise loiyin,” ati. Aman chutin aboltai. Chuin ajaha, “Naponin kihiutup loiyin neihin juiyin,” ati.
9 Peter apotdoh-in ama chu ajuitai; hichea chun Vantil thilbol chu atahbeh a soh-in agelpon, gaochanga mu aneiyin agelbouve.
10 Vantil le Peter chun kotngah masa le ani na akhel lhon leh khopi sung lutna thih kotkha apha lhonin, kotkhah chu ama ni dingin acham tah-in akihong jengin, apotdoh lhonin khosung lamlen khat ajui lhonleh Vantil chung Peter adalhapaitai.
11 hichun Peter akhangdoh lap’in “Tua vang Pakaiyin avantil ahinsol’a Herod ban thahat le Judate kinepna chengsea eihuhdoh ahitai, ti kahedoh tai,” ati.
12 Ahetdoh phat hin Peter chu aminchom Mark kiti John nu Mary in’a ahungleh mi tampi kikhomin anataovui.
13 Aman kot pi nung chu akiu leh donbut din amin Rhoda kiti lhacha numei khat ahunge,
14 ahin Peter ogin ahi ahetdoh phat’in akipah behseh jengin kot honta louvin alhai lut’in kot po lama Peter din thu chu agaseiphong jo tai.
15 Ahinla mihon amanu jah a, “A-gol’a nahi,” atiuve. Amanun atah mong ahi thu asei tei tei vangin, amahon, “A-Vantil hiya chu,” atibep’ui.
16 Ahinla Peterin kot akiu kiu jeng phat’in agah hon’u leh ama amu cheh-un kidang asalheh jenguve.
17 Hichun Peterin athip behna diuvin khut ajap’in, Pakaiyin itobanga kidangtah a songkul’a kona ahin puidoh ham, ti thu aseiyin, “Hicheng thusoh hi Jacob le sopite gaseipeh tauvin,” atin, apotdoh-in munchoma achetai.
18 Khovah vah-in Peter chung change thusoh jeh chun sepaiho lah a boina lentah asodoh tai.
19 Herod chun Peter ahol’a amudoh jou lou phat’in a-ngah a pang ho thu atantai. Amavang chu Judea gama konin Caesarea achesuh-in chukoma aumdentai.
Heroh thi
20 herod chu Tyre le Sidon mite chunga along hang lheh jenge; hijeh chun agam miho loikhat ahungun, lengpa Semanga pang Blastus chu athu nun’un cham lensah din athum’ui; ijeh-inem itileh agam miteu chun Herod lengpa gama neh le chah akilah-u ahiye.
21 Akitepniuvin Herod chun lengpon chol akisil’in, laltouna atouvin, ajah-uva thu aseiye.
22 Hichun mipin asam’un, “Mihem ogin ahibouve,” atiuve.
23 Aman loupina chu Pathen pelouva aumjeh-in hiche pettah chun Pakaiya kon Vantil khat’in adengin, lungin anen athitai.
24 Pathen thu vang achal jal’in akhatou cheh tai.
25 Barnabas le Saul vang chu kin achaisoh lhon phat’in aminchom Mark kiti John chu ahinpui lhonin Jerusalema konin ahungkile kit lhontai.
12.4: Ex 12: 1-27.
Solchah Bung 13
Barnabas le Saul athensouva asol’u
1 Antioch khoa Houbunga chun Themgao le mihilphabep aumun; amahon chu Barnabas, Nigerkiti Simeon, Cyrene gam mi Lucius, gambih vaipo Herod toh seilet tha Manaen chule Saul ahiuve.
2 Amaho chu Pakai kinbol’a an a-ngol laitah-un Lhagao thengin, “Kakouna natong din Barnabas le Saul neipedoh-uvin,” ati.
3 Hijeh chun an ngol’a atao jouvun achung lhona thenso khut ngap abol’un asoldoh tauve.
Cyprus gama solchah te ni thuseiphong
4 Lhagao Theng sol’a konin Barnabas le Saul chu Seleucia ajonsuh lhonin, chua pat’in Cyprus lama akitol lhontai.
5 Salamis kho alhun phat lhonin Judate Houthua kikhopna in hoa Pathen thu aseiphong lhonin, akithopi lhon ding John jong ahiuve.
6 Twikol gamsung achotsoh-uva Paphos kho ahung gei phat’in Juda mi Temgao lhem, mitpheldoi them Bar-Jesu kitipa chu amudoh tauve;
7 ama hi twikol gamvaipopa, Sergius Paulus, milung chingtah chutoh kihe ahin, gamvaipopan Pathen thu asei lhon ngai dingin Barnabas le Saul chu akouve.
8 Hichea chun mitpheldoi thempa Greek paova amin Elymas jong atipau chun amani thusei adoudal len gamvaipopan atahsan louna ding aboltai.
9 Chuin Paul kitipa Saul chu Lhagao Theng adimset’in amapa chu ave changel’in,
10 “Vo thilpha jouse doudal, lhep lhahna le nambolna dimset, Diabol son, Pakai lampi dih heikonle ding nabol hi natat lou lai ding ham?
11 Tun ven, Pakaiyin nachunga khut alhatai, phat chom khat sunga nisa vah him him namu loudidng ahi,” atileh; apettah chun meijing le muthimin ahintomin, kho amulou jeh chun akhut’a kaile ding mi aholtai.
12 Hichun Gamvaipopan thilsoh chu amun Pakai thudol kihilna kidang asan atahsantai.
Pisidia gam Antioch khoa Barnabas le Paul
13 Paul le aloite ni chu Paphos a konin akitol’un Pamphylia gama perga kho alhungun, Johnin amani dalhan Jerusalema ahung kile kittai.
14 Paul le Barnabas vang achepai lhonin Pisidia gama Antioch kho alhung lhonin Choldo nikhon Houthua kikhopna in’a alut’in atou lhontai.
15 Danthubu le Themgao lekhabu akisim chaiyin Houthua kikhopna in vaihonpan miho asol’in ajah lhona, “sopite ni mipi tilkhouna ding thu nanei lhon leh sei lhonin,” agatisah-e.
16 Hijeh chun Paul adingdoh-in khut ajah-in aseiyin: “Israel mite le Pathen gingte jousen ngaiyun.
17 Hiche Isreal mite Pathen chun i-pu i-pateu analhengdoh-in, Egypt gama apemlaiyun achoi len lheh jengin, aban thahat panin ahinpuidohtai.
18 Kum som li tobang sungin pa naovah bangin gamthip noiya akhan chah-u aven,
19 chuin Canaan gamsunga mihem nam sagi asuhmang phat’in agam’u chu agoulo diuvin apen,
20 kum ja li le som nga geiyin achenguve. Hiche nung chun Samuel Themgao nikho lai geiyin amaho chu Thutan vaibol ho apen ahi.
21 Chuin amahon leng athum’u leh Pathenin Benjamin phunga Kish chapa Saul chu kum som li geiyin akoipeh-e.
22 Pathenin Saul chu apaidoh nungin aleng thudol’a hin Keiman kalung dei tah David, Jesse chapa kamudoh tai, aman kalungdei chan abol ding ahi,’ tin hettohsahnan aseitai.
23 David chilhah a kon hin thutep dungjuiyin Pathenin Huhhingpa Jesu chu ahinlhut tan ahi.
24 Jesu kiphondoh masang hin Johnin lungheiya baptize chan ding thu Israel mipi henga aseiphonge.
25 John chun atoh achaisoh ding konin, ‘Nang hon kei hi koiya neigel’um? Keima Ama chukahipoi; amavang ven, kanunga khat ahunge, kei hi Ama kengchot khao te ni sut lham dia jong kilom kahipoi,’ ati.
26 “Abraham chilhah sopite le nalah-uva Pathen ging miho, hiche Huhhingna thu hi eiho henga hung kithot ahitai.
27 Ijeh-inem itile Jerusalema ilengteu le avaipouteuvin Ama chu anahedoh pouvin, Choldo niseh le kisimji Themgao thuseiho hcu guilhunsah nan hekhen louvin Ama chu themmo achan’un,
28 athina thei lom themmona amudoh jou lou geiyun jong Pilate henga atha na din a-ngeh-uve;
29 achung chang thudol kisei jouse asuh bulhingsoh phat’un thing chunga akikhainaa konin adom lhauvin avuitauve.
30 Ahinla Pathenin Ama chu thinaa konin akaithouvin,
31 nikho phabep pi sungin Galiee gama pat Jerusalem lama alhonpi miho henga akilah jin, amaho chu tua hi mipi henga hettohsah a pang ahiuve.
32 Chule pu le pate henga hungsoh dinga kiteppeh thutep chu keihon kipah tah a kaseiphongu ahi,
33 hiche chu Pathenin achateu eiho henga aguilhunsah nan Jesu chu akaithouvin, athudol hi labu ninaa akisunin: ‘Nangma kachapa, Tunia kahin nahi,’ akiti.
34 Mon mangna mu louhel dinga Pathenin thinaa kona akaithou thudol chu hiti jong hin aseiye: ‘Keiman David kipe thonlou le atheng Phattheina kapeh ding nahiuve,’ akiti.
35 Aman labu munchom khat’a jong aseiyin: ‘Nalhentum lhachapa chu Nangin mon mang dia naphaldoh lou idndg ahi,’ akiti.
36 David vang chun ama khang laiyin Pathen toh akivuithan, mon mangna amutan,
37 Pathenin akai thou kitpan van gmin mangna amupoi.
38 Hijeh a chu hiche hi nahet cheh diu ahi sopite, Jesu jal’a chonset jouse ngaidamna thudodl nahenguva kaseiphongu ahin, Mose Danthua kona them nachan jou louna jouseuva chu
39 koi hile atahsan chan them chang’ah ahi.
40 Hijeh chun Themgaoho thusei nachunguva ahung chuh louna din ching theiyun:
41 ‘Veuvin nahsahmo ho, Kidang sauvin lang mangthah-un; Ajeh chu nanikho laiyun thil Hitobang thil hi min seipeh jong leu chun natahsan lou hel diu ahi,’ tia asei chu,” ati.
42 Akikhendoh phat’un mihon Choldo nikit jongleh ajah-uva hiche ho aseipeh kit diuvin a-ngeh-uve.
43 Houthua kikhopna in’a akikhendoh dodh-uvin Juda mi tampi le Juda houva kilalut ah hougut tampin Paul le Barnabas nung ajuiyun, amanin amaho chu Pathen lungset naa umdet jing din atilkhou lhone.
44 Choldo nikit’in akhothing hel tobangin Pakai thu kisei ngai didngin akikhomtauve.
45 Mipi kihonlel lul’a akikhop jengu chu Juda hon amudoh phat’un athangseuvin, Paul thuseichu ataitom’un anel kale tauve.
46 Ahinla Paul le Barnabas hangtah-in thu asei lhonin, “Pathen thu hi amasaa nang ho seipeh lou khoh ahin, nang hon napai manguva tonsot hinna chang dia kilom nakisah louvu leh, ven chiding namdangte henga kihei tauvinge.
47 Ijeh-inem itile Pakaiyin keiho hitia hi eiseipeh-u ahi: ‘Keiman nang hi chidnag nam dang salvah dia katun’a, Vannoi pumpia sochatna lampi dia katun nahi,’ tia asei ahi,” ati.
48 Chidang namdang hon hicheng hi ajah phat’un akipah-un Pakai thu kisei chu achoi-an’un tonsot hinna chang dia kigosadema um hon atahsan tauve.
49 Chuin Pakai thu hiche gamkol sungsea chun achalsoh tai.
50 Amavang Juda mihon hougut numei lal ho le khopi sunga lamkaiho atilseuvin, Paul le Barnabas abolset sah-uvin agamkol sunguva konin adeldohsah tauve.
51 Amanin amaho dounan akeng phanga leivui athin lhah khum lhonin Iconium lama ache lhontai.
52 Seijui ho vang chu kipana le Lhagao thengin adimsetu’ve.
13.17 : Ex 1:7; Ex 12: 51.
13.18 : Nu 14:34:Dt 1:31.
13.19: Dt 7:1: Js 14:1.
13.20: Jg 2:16; 1S 3:20.
13.21: 1S 8 : 5; 1S 10: 21.
13.22 : 1S 13: 14; 1S 16: 1; Ps 89-20.
13.24: Mk 1:4; Lk 1:3.
13.25 : Jn 1:20: Mt 3:11 ; Mk 1:7; Lk 3: 16; Jn 1:27.
13.28: Mt 27: 22-23; Mk 15: 13-14; Lk 23:21-23; Jn 19: 15.
13.29 : Mt 27: 57-61: Mk 15: 42-47; Lk 23: 50-56; Jn 19:38-42.
13.31 : Ac 1:3.
13.33 : Ps 2:7.
13. 34: Is 55: 3(Lxx).
13.35 : PS 16: 10.
13.41 : Hb 1:5(Lxx).
13.37: Is 42: 6: 49: 6.
13.51 : Mt 10 :14; Mk 6: 11; Lk 9: 5; 10: 11.
Solchah Bung 14
Iconium koa Paul le Barnabas
1 Iconium khoa Juda ho Houthua kikhopna in’a alut khom lhonin, hitima chun thu asei lhon le Judate le Greek mi tampin atahsan tauve.
2 Hichun Juda mi atahsang lou hon sopite dounan chiding namdang ho atilseuvin adsulung hangtauve.
3 Ahivangin ama ni sotpi anichong lhonin, alungsetna thu hettohsah a amani khut’a melchihna thil kidang tampi bolsah Pakaiya hangtah-in thu asei jom jing lhone.
4 Hichun khopi sung miho chu kehni akisouvin, abang Juda miho langa apangun, abang solchah te ni lama apangui.
5 Ahinla chiding namdang ho le Juda mi phabep’in alamkaiteu toh kithon amani chu nahsahmoa bol’a songa seding agouvin ahile,
6 amanin ahetdoh lhon phat’in Lycania khopi Lystra le Derbe chule akimvel gamsunga ajamlut lhontai;
7 hikom dunga jong chun Kipana Thupha aseiphong lhone.
Lystra khoa Paul songa aseu
8 Lystra khoa chun apen’a pat kengbai, itih a jong lamjot louhel, akeng chasah thei lou hel pasal khat atouvin ahi.
9 Amahin Paul thusei angaiyin, Paul’in avechangmel’in ahileh damsah theina kham tahsan anei chu amun,
10 oging tah in, “nakeng te nin ding jangin,” ati. Mipa chu ahung kichomdoh jengin avah le paitai.
11 Mipin Paul thilbol chu amu phat’uvin Lycaonia paovin oging tah-in, “Eiho lah a Pathen ho chu mihem lim’a hung kumlha ahitauve!” tin asamtauve.
12 Barnabas chu Zeus asah-un, Paul chu thusei lamkai ahijeh-in Hermes asah-uve.
13 Chule khopi maiya ahouin kisa Zeus doi Thempupan bongchal ho ahinkaiyin pahvui ho jong ahinchoiyin dongkot phunga mipi chutoh amani hounaa kilhaina gan tha din agouve.
14 Ahinla solchah te ni Barnabas le Paul’in ajahdoh lhon phat’in aponsil abottel jeng lhonin mipi lah a alhai lut lhonin apengjah lhontan,
15 “Miho, idia hiti ho hi nabol’u ham? Keini jong nang ho banga mihem kahi lhonin, hitobang pannabei thil hoa kona hi van le leiset chule Twikhanglen le asunga um jouse Sempa, Pathen hing jing henga nakiheina diuva Kipana Thupha kaseipeh lhon nahibouvui.
16 Aman khang masa laiyin chitin namtin hi Ama dei cheh a chon din alhan,
17 ahivangin Ama ipi ahichu hettohsahna beiyin akoidehpoi, ajeh chu thilpha aboljin, van’a konin gotwi napeuvin, muchi chivo gaphat, kumkihei chin nakoipeh-un, neh le chah napeuvin, nalungthimu kipa le thanopna adim jinge,” ati lhone.
18 Hicheng hi asei lhonin amani houna dinga gan athagot’u chu asutang nah nah lhone.
19 Hichea chun Antioch le Iconiuma kona hung Juda mihon mipi chu athu anun’un Paul chu songin asesah-un, athi ahitai, tin khopi polama akaidohtauve.
20 Ahinla akoma seijuite adin pet’uvin Paul athoudoh-in khopi sunga aluttai; ajing nikhon Barnabas toh Derbe lama ache lhontan ahi,
21 Hiche khopia chu Kipana Thupha aseiphong lhona, seijuitampi asemdoh jou lhonin Lystra le Iconium chule Antioch lama ahung kile kit lhonin,
22 genthei hesoh tampi thoh a Pathen lenggama ilut mong diu ahi tin tahsana pang det jing dingin seijuiho atilkhou lhon in alungu asuhal lhon’e.
23 Houbung jousea Houbung upa alhenpeh lhonin, an ngol’in ataovun, atahsanpau Pakaiyah upa ho chu apedoh doh jenguve.
Paul le Barnabas Syria Antioch a ahung kilekit
24 Paul le Barnabas-in Pisidia ajotpa lhoin Pamphylia alhung lhonin,
25 Perga thu aseiphong jou lhonin Attalia achesuh lhontai.
26 Chua konin kongin akitol lhonin, ahintoh chaisoh lhon hiche natoh tong dinga Pathen lungsetnaa akipehdohna lhon khopi, Antioch jonin ache lhontai.
27 Ahung lhun lhon phat’in Houbung mi abonchan akhom lhonin, Pathenin amani amanchah a atoh jouse aseidoh lhonin, chiding namdangte dia tahsan lam kihon thu asei lhon’e.
28 Antioch khoa seijuite toh sotpi aumkhomna lhon chu phat chomcha ahipoi.
14.15 : Ex 20: 11; Ps 146: 6.
Solchahte Pathen Natoh Bung 15
1 Judea gama konin mi phabep ahungun sopite chu, “Mose Danthu dungjuiya chepnatan louvu leh huhhingin umthei pouvin nate,” tin ahiltauve.
2 Hiche thudol’a chun Paul le Barnabas toh akihanel lheh jengun akinahso phat’un athu ngaito khom din Paul le Barnabas to midang phabep toh Jerusalema chea Solchah ho le upaho toh kihoutoh din alhengdoh tauve.
3 Houbung sol’a konin amaho acheuvin Phoenicia le Samaria ajot pepeh-un, chidnag namdang ho Pathena akiheilut thu aseipeh-u le sopite cheng akipah lheh-ui.
4 Jerusalem alhun phat’un Houbung miho le Solchah ho chule Houbung upahon analamtouvin, ama hon ajah-uva Pathenin amaho amanchah a na atoh chengse aseiyuve.
5 Hichea hin atahsansa ahivanga Pharisee loi hinalai mi phabep akipatdoh-un, “Amaho chu chep tanpeh a Mose Danthu anit tei diu ahi,” tin asei yui.
6 Solchah ho le Houbung upaho hiche thu ngaito ding hin akikhom tauve.
7 Tamtah a kholtohna anei nungun Peter akipatdoh-in ajahuva, “Sopite, masang chun nang ho lah a kona keima kama hi chiding namdangten Kipana Thupha ajah-uva atahsanna diuva keima Pathenin eilhendoh chu naheuve,
8 chule mei lungthim hesoh Pathenin ahenguva ahettohsah-in, eiho eipeh bangun amaho jong Lhagao Theng apei;
9 ei ho le amaho kah a dat neichom louvin tahsanin alungthimu asuthengtai.
10 Chuti ahileh ibol’a tua ipu ipateu leh eihon jong ipoh jou louvu namkoljon chu seijuite lengkouva naseuva Pathen napatep’u ham?
11 Keihon vang Pakai Jesu lungset vanga tahsan jal’a huhhinga eiho i-um diu banga amaho jong chute dinga katahsanu ahi,” ati.
12 Akikhom mipi chu athip chet jengun, Barnabas le Paul’in Pahtenin amani amanchah achidang namdangte lah a melchihna ho le thil kidang aboldoh ho asei lhon chu angaisoh keiyuve.
13 Amanin thu asei chai lhonin Jacob’in adonbut’in, “Sopite kasei ngai ta diuvin!
14 Simonin chiding namdangte Pathenin avil’a alah-uva kona ama min’a ding mi alhendoh thu aseitai.
15 Hiche hi Themgaoho thusei toh akitoh soh keiyin hitin akisune:
16 ‘Hiche nung hileh Keima hung kile kit’ing ting,
Alhusa David houbuh chu kasah phat’a; A-in gem jouse kasah phat ding, Katundoh kit ding ahi;
17 Chutia chu mihem amoh chengsen Pakai ahol theiyuva, Kamin a kikou chiding namdang jousen jong ahol thei ding, atin,
18 khanglui laiya pat hicheng thil ho hetsah Pakaiyin aseiye,’ kiti ahi.
19 Hijeh chun chidang namdang ho lah a kona Pathen lama hung kiheiho lah a kona Pathen lama hung kiheiho chu bolgenthei dau hite, tin ka-ngaitoi;
20 amavang amaho chu lekha thot’u hitin, doi houna thil thenglou neh, jon thanghoi, alol kimeh a kithatsa le thisan neh a kona kitim them din hil’u hite;
21 ijeh-inem itile khanglui laiya pat Mose’in khop jouseah athusei ding anei jingin, Choldo nikho seh leh ama thudol Houthua kikhopna in jouse akisim jenge;” ati.
Houbung thalheng ho lekha thot
22 Solchah ho leh Houbung upaho chule Houbung pumpi lung gel’in alah-uva kona mi lhendoh a Paul le Barnabas toh Antioch khoa sol din pha asauvin, Barsabbas kiti Judas le Silas, sopiten ajabol cheh te ni chu alhengun,
23 aban’a kisei bang hin asun’un amani khut’a athot tauve;
“Solchah ho leh Houbung upa, sopite chengsen, Antioch leh Syria chule Cilicia gama um chidang namdang ho lah a sopite chengse kasalam’ui.
24 Keiho lah a konin mi koi koiham kei ho thupeh louhel’in ahungun thu tampin nahung sulung jingun lung ling laovin nakoiyui, ti kajauve;
25 hijeh chun keihon lung khat tah-in mi lhendoh a amaho chu nahenguva i-ngailut tah-u Barnabas le Paul toh hinsol tha ding pha kasauve,
26 amaho hi i-Pakaiyu Jesu Christa min’a ahinkho phal ngam cheh ahiuve.
27 Hijeh a chu Judas le Silas kahinsol’u ahin, amanin jong hiti amaho hi thuchangin seipeh nauvinte.
28 Ijeh-inem itile Lhagao Thengin jong keihon jong akhoh cheh ho tilou pohgih hahsa dang na chunguva koi lou ding pha kasauvin,
29 limsemthu houna doisa, hicheng hi neh dauvin, jon thanhoiya konin kikangse leu chun pha ding hi, damsel’uvin,” atiuve.
30 Amaho chu alhah doh phat’un Antioch khoa achesuhuvin, mipi akhop khomsoh phat’uvin lekha thot chu apetauve.
31 Miho chun asimu leh tikhouna thuho chu akipapi lheh jenguve.
32 Judas le Silas hi anilhona Themgao gel ahilhonjeh-in sopite chu thu tampin atikhou lhonin ahatsah cheh lheh lhon’e.
33 Chukoma chom khat set aum jou lhonin ahinsol ho henga dingin sopiten amani chu lung mongin alhadoh tauve.
34 Silas vang chu anichon ding joh aphat jeh-in aum den tai.
35 Paul le Barnabas chu Antioch khoa mi tamtah toh aum khom lhonin, Pakai thu ahil chenin aseiphong lhon’e.
Paul le Barnabas kikhen
36 Phat chom khat nungin Paul chun Barnabas jah a, “Hungin Pakai thu i-naseiphongna khopi jousea chekit hitin sopite chu itobanga iti nauvem gave hite,” ati.
37 Hichun Barnabas-in Mark kitipa John chu amani toh kilhona pui din angaitoi.
38 Ahinla Paul’in Pamphylia amani dalhaa na tohkhompi nom lou mi chutoh kilhon khom lou ding thilpha pen ahisah e.
39 Hijeh chun Paul le Barnabas akihanel ten lhon phat’in akikhenlo lhonin, Barnabas chun Mark akipuiyin Cyprus lam jonin kongin akitol’in,
40 Paul’in vang Silas akilhenin, sopiten jong Pakai lungsetnan alhadoh-un, ama jong akipatdohtai.
41 Paul chun Syria le Cilicia ajotpeh-in Houbung jouse atilkhoupeh-in ahi.
15.38 : Ac 13:13.
Timothyn Paul le Silas akilhonpi
Solchah Bung 16
1 Paul chu Derbe kho le Lystra khoa ahunge. Ven, Lystra khoa chun apa Greek mi, atahsan Juda numei khat cha amin Timothy kit seijui khat aumin,
2 ama hi Lystra kho le Iconium khoa sopite jousen aseipha lheh jengui.
3 Paul’in Timothy hi kilhonpi ding adeijeh-in, chute dunga um Judah on apa Greek mi ahi ahetjeh-uvin apuiyin chep atanpeh e.
4 Hichun amahon khopi jouse achonsoh keiyun, Jerusalema Solchah ho le upaho kilolna chengse chu nit din miho apeleuvin ahi.
5 Hijeh chun Houbung ho chu tahsan lama ahat cheh cheh jengun, niseh-in amijat apun be be jenguve.
Paul’in gaochannaa Macedonia mi khat amu
6 Amahon Asia gamsunga thu asei diu Lhagao Thengin akham jeh-in Phrygia le Galatia gamkol sungse ajotsoh keiyun,
7 Mysia gam gal ahung gei phat’uvin Bithynia lut ding akigot’u leh Jesu Lhagaovin aphalpeh pouve;
8 hijeh chunMysia gam ajot paiyun Troas a achesuh tauve.
9 Hiche jan chun Paul agaochan naa mu aneiyin, Macedonia mi khat hi ahungna dingin ataovin, “Macedonia hung galkaiyin neihung kithopiuvin,” ati.
10 Paul’in gaochan naa mu anei jou jou hin Pathenin Kipana Thupha chu miho hil dinga eikouvu ahi, tin kagel’uvin Macedonia gama chelut ding kasompaitauve.
Christa dia Lydia hinkho kikhel
11 Troas a pat kakitol’uvin paljangin Samothrace kajon’un, ajing nikhon Neapolis kalhunguve;
12 hichea kon chun Macedonia gam kolsunga khopi minthang pen, Rome mite tolpi Philippi kalhung tauve. Hiche khopia hin nikho phabeppi kanichongui.
13 Choldo nikhon taona mun khat aume, ti kaginchat nau khopi dongkot polam vadung panga chun kacheuvin, katouvun numei hung kikhomho jah a thu kaseitauve.
14 Kathuseiyu ngaiya numei khat chu amin Lydia ahin, Thytira khopia hung kon, ponsandup joh a pang, Pathen hou khat ahi, Paul thuseiho lung luttah a angaina din Pakaiyin along kot ahonpeh tai.
15 Amanu hi-ainsung mite to baptize achan phat’in, “Pakai tahsan tah beh a neigel’u leh ka-in’a hung lhunguvin,” tin eijol’uvin, eithu nun tauvin ahi.
Philippi khoa Paul le Silas songkul lut
16 Taona muna chu kacheu le khonung thusoh ding seiya apute dinga phatchomna lentah mupeh lhagaoboh vop soh nu-ngah khat hin eitoh khauvin ahi.
17 Hiche nu hin Paul le keiho nung ajuiyin, “Hiche miho hi Pathen chungnung pen lhachate ahiuvin, huhhingna lampi nahung hil’u ahi,” tin asam sam jenge.
18 Hitobang hin nikho tampi sungin abol jinge. Paul’in athei chimjeh phat’in akiheiyin lhagao jah achun, “Hiche nua koon chun hung potdoh jengin, tia Jesu Christa min a kasol nahi,” atileh; hichepet tah chun lhagao chu apotdoh tai.
19 Aputeu akinepnau phatchom na aneidiu sum mu na ding abeitai, ti amudoh phat’un Paul le Silas chu aman’uvin kailhang mun’a vaipoho ang sunga akailutauve;
20 hitia hi thutan vaihomho heng alhut phat’un, “Hiche mi te ni hi Juda mi ahi lhonin, i-kho sungu asuboi lheh jeng lhontai.
21 Ama nin Rome mi eiho dinga jop thei lou le lah thei lou chondan sodoh dingin ago lhon’e,” atiuve.
22 Mipin ma amani anokhum jeng phat’uvin, vaipoten aponsil lhon ahoh lhauvin mol’a voh din thupeh aneitauve.
23 Mol’a tamtah vei avoh jouvun songkul’a akhum’uvin, songkul ngahpa chun kitup keiya a-nga din ahilchah tauve.
24 Hitobanga hil chahna aneijeh-uvin songkul ngahpan songkul sung nung lama akoiyin, akhochong lhon’a bul atuh-in ahi.
25 Jan khangkim donin Paul le Silas Pathen henga atao lhona la asah lhon le sohchang dang hon angaiyuve;
26 hichun photlot louvin lingnasa tah ahung kihot’in ahile songkul bul ahot kangsoh tan, apettah chun kotpi jouse akihong don tan, akihen nau bul jouse geiyin akilhamsohtai.
27 Songkul ngahpa ahung kin khah le kotkhah jouse kihongsa um chu amun, sohchang jouse jamdoh hitante, tin ama kithah din achemjam asatdoh jenge.
28 Hichun Paul’in going tah-in asamin, “Kithat didng kigo hih hel’in keiho ka-umsoh keinauve,” ati.
29 Chuphat’in aman meivah athum loiyin alhai lut’in, kichaa kithing thingin Paul le Silas angsunga alhu jengin,
30 chuin amani chu ahinpuidoh-in, “Put e ni, huhhinga ka-umna dinga kabol khoh pen ding ipi ham?” atileh;
31 Amanin, “Pakai Jesu tahsan le chun nang le na-insung mi huhhinga naum diu ahi,” ati.
32 Hiti hin ama le a-insunga um chengse jah a Pakai thu aseipeh lhontai.
33 Hiche nidanle le hin janlaiyin songkul ngahpan amani chu apuiyin, avoh nau maha jouse asop theng peh-in, a-insung mite le ama baptize achangtai.
34 Chujouvin amani chu ain’a ahinpuitouvin a-angsung lhona ankong aluipeh-in, Pathen atahsan jeh chun a-insung mite jouse to kipah thanom khom-uve.
35 Khovah phat’in vaipoten mi man sole ho asol’uvin, “Mi te ni chu lhadoh tauvin,” agatisah-ui.
36 Hichun songkul ngahpan athu sei chengsu hi Paul jah a aseiyin, “Vaipoten nangni lhadohna thu sei din mi ahinsoltai; hijeh chun tun hungdoh lhonin lang lung mongin ch lhontan,” ati.
37 Ahi vangin Paul’in miho jah achun, “Rome mi kihiya themmona beiya amahon japi maiya eivouva songkul’a eikhum’uva, tua guh thim’a iti tilhadoh diu ham? Hitheiponte, amahon eihung puidoh-u hem,” ati.
38 Mi man sole hon athu hi vaipote heng alhut’u le, Rome mi ahi ti ajah phat’un akicha cheh kit’un,
39 hijeh chun aheng lhona kiphat lam thu ahung seiyun, apuidohuvin khopia kona potdoh dingin ajoltauve.
40 Hiti chun amani songkul’a apotdoh-in Lydia avepa lhonin sopite to akimuto’uvin, atil khou lhonin apotdoh lhontai.
Solchah Bung 17
Thessalonica thunoh boina
1 Amphipolis le Apollonia jotpaiya Thessalonica khoa ahung lhon leh hia chun Juda ho Houthua kikhopna in khat aum’e.
2 Achonna ngai banga Paul chu ahenguva alut’in, Choldo nikho thum sungin Pathen lekhabua konin mipichu akinelpi jin,
3 Messiah chun gin genthei athoh tei ding le thinaa kona atodoh tei ding thu ahilchenin phot chena aseipeh-in, “Nahenguva kaphondoh hiche Jesu hi Messiah chu ahitai,” ati.
4 Hichun alah-uva mi phabep’in dih asauvin paul le Silas ajop’un, Pathen ging Greek mi tampin chule numei lal ho lah a jop’a jong atamuve.
5 Chutah chun Juda miho athangseuvin, khopi sung lamlen dunga pananbei mithase phabep akhomun, khopi sunga boina lentah asosah-uvin, Jason in abulu’vin, Paul le Silas ahol’un mipi lah a kaidoh din ago’uve.
6 Amani amu lou phat’un Jason le sopite phabep pi khopi sung vaipote angsunga akailut’un, “Hiche ho hi vannoi akhup athal’a leh ho chu ahiuvin, hikom ahinphah-u ahitai,
7 Jason hin amaho alhunsah-in, ‘Jesu kiti leng chom khat aum’e,’ tin Caeasar thupeh chengse kal lhahnan abonchan na atongui,” tin asam’uve.
8 Hicheng hi ajah phat’un mipi le khopi sung vaipote jong anoh lheh jenguvin,
9 hijehchun Jason le midang hoa kilhadoh man alauvin amani chu alhadoh tauve.
Solchah ho Berea kho alhun
10 Sopiten kinloi tah-in ajan janin Paul le Silas chu Berea khoa asoltauve; alhun lhon phat’in Juda ho Houthua kikhopna in’a alut lhon’e.
11 Berea khoa Juda miho chu Thessalonica khoa ho sangin along lenjo’uvin, lung opkai louhel’in thu asangun, athilsoh ho chu chute mong nam tin niseh le Pathen lekha to avetoh jiuve.
12 Hichea hin mi tampin atahsan lo tauvin, Greek mi numei lel ho le pasal ho jong atahan atam’uve.
13 Thessalonica khoa Juda mihon Barea khoa jong Paul’in Pathen thu asei phong ahet phat’un chukoma jong mipi ahung tiles kit tauve.
14 chuphat’in sopiten Paul chu Twikhanglen pamlama asol pai jengun, Silas le Timothy vang chua aumden lhon’e.
15 Paul gathah hon Ahen khopi geiyin apuiyun, Paul’in Silas le Timothy chu ahenga hung loi ding adeina thupeh kengin ama ho ahung kile kittauve.
Athen khopia Paul
16 Paul’in Athen khopia Silas le Timothy a-nga pet’in khopi sunga limsemthudoi dimset’a kikoi amudoh-in alunng nalheh jenge.
17 Hijeh chun Houthua kikhopna in’a miho le Pathen ging ho toh akinel’in, kailhangdunga jong niseh leh ato phah chant oh akinel nel ji’e.
18 Hichea hin Epicurea loi le Stoic loi chihgut mihon Paul akinelpiuvin, alah-uva mi kon khat’in, “Hiche kamtam belbulpa hin ipi asei ding hi-nga na?” atiuvin, adang hon ma, “Gamdang miho hou, doi le kao asei ahitoh-e,” atiuve. Hiche hi ama Jesu le athodoh kit thu aseiphongjeh ahi.
19 Mihon Paul chu aman’un Areopagus molvum kikhopnaa apuiyun, “Hiche nasei thuhil thah hi kahetbe thei diu ham?
20 Ajeh chu kajah-uva nasei abang bang hi alamdang lheh jengin, hijeh a chu hiche ho hi ipi kiseina mong ham ti kahet chet nom’u ahi,” atiuve.
21 Athens kho mite le akhosunga cheng gamdang mi abonchauva ima dang gel louva thuthah thah seina le ngai naa phat amanjiu ahi.
22 Hichun Paul Areopagus lai lunga adingin miho adonbut’in, “Athen kho mite, ima lam jousea nang ho hi hougut tah nahiu kamui.
23 Ijeh-inem itile nahou mun chengu kavet le naa ‘Hetphah lou Pathen ding,’ tia kijih maicham khat kamu doh-e. Hiche nang hon het louva nahouvu hi keiman nahenguva kahung seiphong ahi.
24 Vannoi leiset le asunga um thil jouse sem Pathen, van le leiset Pakai chu mihem dem thu doiphung dunga apansapoi;
25 thil ngaichat nei banga mihem khutsoh a jen lun glhai thei jong ahipoi; Amatah-in mi jouse ahinsah, ahaitheisah a chule thil ijakai apeh joh ahibouve.
26 Aman mihem khat’a kona leiset chunga chang ding chitin namtin hijat asemdoh a, gamgi asekhenpeh cheh a aphat teppeh a achensah ahi;
27 amahon Pathen chu kinemtah a hol’uva amaikhah thei na diuva ahol ahin, ahinla Ama chu eiho koimacha dia jong gamla lou ahiye;
28 ijeh-inem itile: ‘Eiho Ama jal’a hinga, Chatloh, chule Amaa ihiuve,’tin nalah-uva chiguh sun hon aseiyui; ‘Tahbeh-in eiho ama chilhah ahiuve,’ tin aseinauve.
29 Eiho jong Pathen chilhah ihijeh-uva chu mihem lunggel le khut them man chah a sana ham, dangka ham, song ham a limsemthu tobang chu Pathen hinte tia igel lou diu ahi.
30 Het loulai khang chu Pathenin avet thim ahin, tun vang mutin’a mi jouse lung aheina diuvin thu apei,
31 ipijeh-inem itileh aman amilhendohpa amanchah a thudih a vannoi leiset hi thu atanna dinga nikho khat atepsa ahitan, hiche hi tahsan din amilhendohpa chu thinaa konin akaithoutai,” ati.
32 Thinaa kona thodoh kit thu ajah phat’un, mi phabep’in anuisat uvin, adang hon vang, “Hiche nasei hi ka-ngaikit nom’ui,” atiuve.
33 Hichun Paul alailunguva konin apotdohtai.
34 Mi phabep’in vang akilhonpiuvin atahsan tauve, alahuva hin Areopagus a kikhomji lah a mi Dionysius le Demaris kiti numei khat le adang ho jong ahiuve.
17:24-25: 1 K 8:27; Is 42:5; Ac 8:47.
Solchah Bung 18
Corinth khopia Paul
1 Hiche jou vin Paul’in Athens dalhan Corinth ajontai.
2 Hichea hin Claudius lengpan Judate aboncha Rome a kona potdoh dia thu apeh jeh a Italy gama kona ajinu Priscilla toh hung lhungtil, Pontus gama peng Juda mi amin Aquila kiti chu akimupin,aheng lhona achen,
3 pon in sem ahicheh jeh-uvinm akiveinau akitha khat ahijeh chun akom lhona apansan na atongkhom’uve.
4 Choldo niseh leh Houthua kikhopna in’a Juda ho l eGreek mite chu thu aseitohpi jin jol lut tei din agoji’e.
5 Macedonia gama kona Silas le Timothy ahung lhun phat’in, Paul chu thu seiphongin bou apangin, Juda ho henga Jesu chu Messiah ahidol ahettohsah-e.
6 Ahinla amahon adoudal’un, ataitomuleh, Paul’in aponsil ho athingin ajah-uva, “Manthaina naneiyu leh nang hon ma nakipoh diu ahi! Keiman themmona kaneipoi! Tua kalvang chiding namdang te henga kachei!” ati.
7 Hiti chun chua konin achen Pathen ngaisah tah mi amin Titus Justus kitipa in’a aluttai; ama in chu Houthua kikhopna in bantah ma ahi.
8 Houthua kikhopna in vaipo Crispus chun a-insung mi chengse toh Pakai atahsanin, chule athu ja Corinth mi tampin jong atahsanun baptize achangtauve.
9 Jan’a Paul’in Themgao thilmua mu aneinaa Pakaiyin, “kichat dan, umthim louhel’in seijom jingin;
10 ajeh chu Keiman ka-umpi jingin, koiman suhset dia nanokhum lou ding ahi; ijeh-inem iti le hiche khopi sung jenga jong mihem tampi kaneiye,” ati.
11 Hijeh chun Paul kum khat le lhagup alah-uva apansan Pathen thu ahil hil jenge.
12 Achaia gam gamvaipoa Gallio apan laiyin Juda ho apangkhomun Paul aman’uvin thutannaa ahinkailut’un,
13 “Hichepa hin chonna dan nagilouva Pathen hou din miho ajol lha lhai,” atiuve.
14 Hichea hi Paul pao akigot leh Gallio chun Juda ho jah a,”Vo Juda ho, namiheh nau hi suhkhelna ham khan gitlouna ham thu hileh kangaipeh ding nahiuvin,
15 nang ho Danthua le min ho thudol vang nang hon kivet tup tauvin, hiche hoa hin keima thutanin pang ponge,” ati.
16 Hiti hin thutanaa konin aban nodohtai.
17 Amahon Houthua kikhopna in vaipo Sothenes chu aman’un thutanna in mai laitah a avoh jeng vangun, Gallio chun donin aseppoi.
Paul Antioch khoa ahung kile kit
18 Paul chu nisot tah sopite toh aumkhomin, chuin amaho chutoh akilhan, Priscilla le Aquila toh lhonin Syria lam ajontai. Cenchreas khoa kitepna anei jeh-in sam akivoi.
19 Ephesus kho ahung lhun’un Paul’in amani dalhan, Houthua kikhopna in’a alut’in Juda ho toh thu asuitoh-ui.
20 Amahon nichong sot jep dia alho vangun anompon,
21 amaho toh akilhan, “Pathen lungdei ahileh nahenguva hung kit nange” atin, Ephesus khoa konin apotdohtai.
22 Paul Caesarea khopia akumlhan, Jerusalema achetouvin Houbung miho salam agabol’in, Antioch lama achesuh paitai.
23 Chukoma chomkhat aum nungin akipatdoh-in Galitia le Phrygia gamkol muntin akhol len, seijuite aphutdet len ahi.
Ephesus khopia Apollos thu lhangsap
24 Juda mi Alexandria peng, amin Apollos kiti khat Ephesus khopia ahungin, amahi thusei them le Pathen lekhabua themtah jong ahi.
25 Apollos chu Pakai lampi kihil themsa, Lhagaova gunchu tah ahin, Jesu thudol aseiyin kitoh chet’in ahilnan, ahivangin John baptize chandol chubou anahei.
26 Ama hi akipat’in Houthua kikhopna in’a hakattah-in thu aseiye; ahinla Prisilla le Aquilan athusei ajah lhon phat’in apui lhonin Pathen lampi chu kichentah-in ahilchen lhone.
27 Apollos chu Achaiiiia gama ache nom phat’in sopiten atilkhou’un seijuiten anasan theina diuvin phatseina lekha jong asutpeh-ui. Ahung lhunin lungset vanga atahsante chengse hatah-in akithopi;
28 ijeh-inem itile Jesu chu Messiah ahidol Pathen lekhabua konin phot chetna tampin Juda ho chu japi maiya anel khuptai.
18.18 : Nu 6: 18.
Solchah Bung 19
Ephesua khopia Paul
1 Apollos Corinth khopia aumpet’in Paul chun sahgam lam alhahpeh-in Ephesus khopia ahungle hikoma chun seijui phabep amun,
2 hiche ho jah achun “Natahsan’uva chu Lhagao Theng nachanu hinam?” atileh; amahon ajah a, “Lhagao Theng aum’e, tobon kija kha loulaiya,” atiuve.
3 Chuphat’in Paul’in, “Ipipen tah a ba baptize chang nahiuvem?” atileh; amahon, “John baptize chansah bangin,” atiuve.
4 Hichun Paul’in, “John chun lung heina dinga baptize achansah a, anunga hung dingpa, Jesu chu atahsan theina diuva miho aseipeh ahibouve,’ ati.
5 Hichu ajah phat’un amaho Pakai Jesu minin baptize achangun,
6 Paul’in achunguva akhut te ni a-ngap le Lhagao Theng achunguva ahung chun, amahon paochom chom thon gaothu aseitauve.
7 Abon’un mi som le ni tobang bep ahiuve.
8 paul chu Houthua kikhopna in’ah alut’in, kicha louhel’in lha thum sungin miho chu Pathen leng gam thu asuitohpin, jollut tei din agoi.
9 Ahinla mi phabep alouchal’a atahsan louvu toh chule mipi maiya chuche Lampi chu aseiset phat’uvin Paul’in amaho chu adalhan, seijuite apuidoh-in, niseh le Tyrannus kihilna in’a akihoulimpiji’e.
10 Kum ni sunga hitia hi abol lehAsia gama cheng, Juda ho le Greek mite geiyin Pakai thu ajasoh tauve.
Sceva chapate
11 Pathenin thil kidang seithei louhel hel Paul khut’in aboltan,
12 Paul ultheh pon le a-op tomna pon ho san achoiyun ana damlouho henga apoh lut’u leh anat nauvin alhauvin lhagaoboh jo jong apotdohjitai.
13 Hichun Juda mi vahvei doithemnaa kivah loiyin jong lhagaoboh vopte chunga Pakai Jesu min apan’un, “Paul’in aseiphongle Jesu jal’a kahahsel nahiuve,” atitauve.
14 Hitia bol ho chu Juda mi thempu pipu Sceva chapate ahiuve.
15 Ahinla lhagaoboh chun adanbut’in ajah-uva, “ken Jesu kahen Paul jong kahenai; nang ho koi nahiuvam?” ati.
16 Chuin lhagaoboh voppa chu achomin achunguva achuh jengle mi ni athajo paiyin, abonchauva athajosoh phat’in in’a kon chun sagoh keo le mapun ajamdoh tauve.
17 Athusoh hi Ephesus khopia cheng Juda mi jouse le Greek mi jousen ahesoh tauvin, akicha lheh jenguve; hijeh chun Pakai Jesu min aloupi cheh tai.
18 Atahnsan ho jong ahungun japi maiya atahsanu chu aphongdoh-un athilbol’u aseidoh tauve.
19 Mitpheldoi them tampin alekha jouseu ahinpo khom’un mitin mitmun ahalvam’uve; ahalvam sangsom nga alhinge.
20 Hiti hin Pakai thu hahattah-in akhang touvin ajousohtai.
Ephesus khopia thunoh baotam
21 Thilsoh hicheng kichai nung hin Paul’in alungthimin Macedonia le Achaia gam chotsoh a Jerusalema chepai ding. “Hiche kichai soh teng Rome kagamutei ding ahi.” Ati.
22 Ahivangin alhacha Timothy le Erastus Macedonia gama, asol’in, ama Asia gama chom khat aum nalaiye.
23 Hiche lai hin chuche Lampi thudol’a boina chu thuneo them ahitapoi.
24 Ijeh-inem itile dang ka kheng them Demetrius kiti mi khat hin Artemis doilim houna inlim dangkaa asemdoh a, dangka kheng themho dia kiveina asohdoh chu thil neocha ahipoi.
25 Hiche miho hi le asumkol veinau kibahpi chengse akoukhomin, “Mihem ho, hiche akiveinauva kona haodoh ihiunahecheh-ui.
26 Ephesus khopi sung goh hilouvin Asia gam pumpi chansah pai ding ahitan, hiche Paul hin mihem khut’a kisemthu ho hi Pathen ahipoi, tia mi aloi loiya tamtah ajol lhah a aheimang gam ahitai, ti mujong namu’uvin he jong naheuve.
27 Hichea hi ikiveinau manlou asoding kichat aumgoh hilouvin ipathen len nu Artemis houin geiya nahsahmoa hung kibol’a, Asia gam pumpi le vannoi pumpin ahou cheh Pathen len nu geiya suhjuma hung umtah bah ding ahi,” ati.
28 Mihon hichu ajah tah-un along hang lheh jengun, “Ephesus mite Artemis alen’e,” tin asam cheh-ui.
29 Hiti chun akhothingiin alingsoh jengun, mihon Paul toh hung jinkhom Massssedonia gam mi Gaius le Aristarchus chu aman’un japi lemkhomna in’a alhoh lut jengui.
30 Paul chu japi lailunga agalutnom vangin seijuiten aphal pouve;
31 Asia gam vaipo aloite phabep man japi lenkhomna in’a ahunglut louhelna din mi ahinsol’un ahung kham’ui.
32 Akikhom chengse chun ipi jeh a kikhom ahiu ahetchet loujeh-un aboi lhehjengun, abang in thu khat asamun, kimkhat man thuchom khat asam’ui.
33 Mipi phabep’in vang Judah on japi maiya ahinsot lut’u Alexander chu a ngoh-un, hijeh chun Alexanderin japi maiya akihonna seidin khut ajep’e.
34 Ahin mihon ma chu Juda mi ahi ahetdoh phat’un, “Ephesus mite Artemis alen’e!” tin o-khat tah-in nidan ni jen asam sam jengui.
35 Hichun khopi sung lekha sunpan mipi aphoh thip’in, “Ephesus kho mite, Ephesus khopia hi Artemis len nu le van’a kona hung lenglha song theng kikoi ahi kon ahetmoa nabol’u ham?
36 Hiche thil ho hi seitoh ahilou het’a thip beh a na-um’uva kholtoh louva jong chu namoh bol lou diu ahi.
37 Hichea nahinkai lut jengu miho jong hi houin choma la ahipouvin, Pathen nu taitoma jong ahipouve.
38 Hichejeh chun Demetrius le atoh khompi khut them hon mi khattou chunga lung lhai louna aneiyule kihehna in honsa ahin, thutan vaihom ho jong aum nauve, akiheh nom nom gakiheh tauhen.
39 Hiche kalval’a thudang nahol’u aum vangleh angaiyin khoppilen teng seitoh ding ahibouve.
40 Ajeh chu tuni boina thua hi mipi tilsea eiki-ngoh diu tijat kichentah a seithei ding jong i-umpouvin ahi,” ati.
41 Hiche hi aseiyin khoppi chu alhadohtai.
19.4 : Mt 3:11; Mk 1:4, 7-8; Lk 3: 4, 16; Jn 1: 26-27.
Solchah Bung 20
Macedonia le Greek gama Paul kholjin
1 Khopi boina athip phat’in Paul’in seijuite akoukhomin, amaho atilkhou nungin akilhahpin Macedonia gam jonin akipatdohtai.
2 Macedonia gamkol sungse se achotsoh a tilkhouna nasatah anei jouvin Greek gama ahung lhungtai.
3 Hiche gama chun lhathum achamin, Syria gam jon’a achegot leh Judah on achanlhih jeh-un, Macedonia gam jot lhungkei kit din akigotai.
4 Hichun Beroea khoa Pyrrhus chapa Sopater chun alhonpin, Thessalonica khoa Aristarchus le Secundus, Derbe khoa Gaius le Timothy, Asia gam mi tychicus le Trophimus jong ahiuve.
5 Amaho hi anacheuvin troas khoa eina ngah-ui;
6 keiho vang cholsolou changlhah kut jouvin phillippi khopia konin kongin kakitol’un ni-nga lhin nin Troas khoa ahengu kalhungun, hikoma chun ni sagi kanichongui.
Paul’in Tross khopi avil chaina
7 Choldo nikho jou ni masa nia changlhah nekhom din kakikhop’u le Paul’in ajing nikhoa che ding agot jeh-in jan khangkim geiyin miho thu ahil hil jenge.
8 Chungnung indan kakikhop nauva chun meivah tampi akivah-e.
9 Hichea chu gollhang amin Eutychus kiti khat bangkot geiya tou ahin,Paul’in thu aseisot jeh chun golhangpa hi aihmut asoh behseh jengin, anaihmu lhutan, chungnung indan thumnaa konin alha mangin ahileh athisan agaphongdoh-ui.
10 Hichun Paul akumlhan golhangpa akoichah denin, “Tija hih-un, ajeh chu asunga ahinkho aum nalaiye,” ati.
11 paul akaltouvin changlhah ahehbal bal’in, anen, jingkah khovah lhah geiyin miho to akihoulimin, chuin apotdohtai.
12 Mihon gollhangpa chu ahingin akipuiyun seithei louhel’in along mongui.
Paul Troas apat Miletus gei konga akitol
13 Keihon kong lam kajon’un, Paul chu kong sunga lalut din Assos lama kakitol’ui; ijeh-inem itile aman hiche geiya chu kenglama che ding agot ahiye.
14 Paul’in Assos mun’a eikimupi phat’un konga kalalut’uvin Mitylene lang kajontauve.
15 Chua konin konga kakitol’un ajing nikhon Chios gal kalhungui; athai nin Samos kalhungun, athai nin Miletus kalhung tauve.
16 Ijeh-inem itile Paul’in ahithei leh Pentecost nikhoa Jerusalema lhun tei ding agot jeh-in, Asia gama umsot louna din konga kitol’a Ephesus khopi chu palam ajotpa ding agot ahitai.
Paul’in Ephesus upaho akihoupi
17 Paul’in Miletus khoa konin Houbung upaho kou din Ephesus khoa mi asol’e.
18 UPaho ahenga ahung phat’in Paul chun ajah-uvah, “Asia gam kahin chotlut’a pat hitih chan’a hi itobang nang ho toh kalhat khom umchan naheuvin,
19 Juda hon eichan lhih jinguva thoh hesoh tampi kachunga alhunvangin nun nemtah le mit lhi pumin Pakai kin kabol jing jin;
20 itobang tah a in beihel’a thil phachom ding chu japi lah hihen intin hijongle nang ho kahilji hitam!
21 Juda ho hihen Greek mite hijongle kibang cheh-in Pathen lama lung aheiyuva i-Pakaiyu Jesu Christa atahsanna diuvin kahetsahji’e.
22 Chule tan ven,Lhagaova kigahna jeh-in Jerusalem lam kajonin, chukoma kahcunga ipi ahung lhun ding kahepoi;
23 khopi jousea kanchalna le hesoh gentheinan ei-nga jing bou Lhagao thengin eihetsah ahi.
24 Ahivangin Pathen lungset Kipana Thupha hettohsah ding Pakai Jesua kalah katoh ding kin hi kamolso poule kahinkho jeng jong hi imacha man din ka-it chapoi.
25 Nalah-uva chelae Pathen langgam seiphongle kahin, ahinla ven, nang hon kamai namukit louhel diu tan kahetai.
26 Hijeh a chu tunia kichentah a kaseipeh nahiuve, amangthah um jongleur chun mi kapopoi;
27 ijeh-inem itile nahenguva Pathen lungdei apumpia hetsah lou in mang kaneipoi.
28 Kichih thieyun lang nachin diuva Lhagao Thengin napeh-u kelngaohon chunga jong ching theiyun, Pathenin athisana achohsa a-Hobung chu ching them’uvin.
29 Kache nungle ngei giloutah tah nalah-uva hung lut’a kelngoihon hi adep louhel dingkahetai;
30 nang ho lah akona jongmi hung kipat’uva thu akaleh akalouva seiya seijuite phabep geiya apui manguva akijuisah diu ahi.
31 Hijeh chun kiging phauvin, kum thum sunga tang louhel’a sun le jan’a mit lhi puma nachang cheh-uva katilkhou jing chu geldoh jingun.
32 Chule tua hi nang ho khantousah thei le suh thengsa ho lah a gou chankhomsah thei Pathen le alungset thua nang ho kakhum lut nahitauve.
33 Koima dangka sana, nihchen ponsil kadeipoi.
34 Kei le kaloi ho ngaichat chan hiche kakhut te ni hin abol bulhit jing nang ho tah-in nahet’u ahi.
35Pakai Jesu amatah-in,’Lah sangin peh nopnajo ahi,’ ati chu geldoh jinga na hatoh a alhasam chatmo ho kithopi theina dia thil ijakai najui diuvin kavetsahsoh tauve,” ati.
36 Paul’in thu hicheng aseiyin dilsun abonchauvin ataopitai.
37 Chutah-in abonchauvin akap-un, Paul akoiyun achop’uve;
38 ajahuva, amai amukit lou diu aseijeh tah jong chun na asa behseh jengun ahi. Chuin kong mun geiyin ahung thah-ui.
20.24: 2Ti 4:7.
Solchah Bung 21
Paul’in Jerusalem ajot
1 Upaho toh kakilhauvin jangkeiyin kongin kakitol’un Cos kalhungui; ajingin Rhodes kalhungun, chua konin Patera kalhunguve;
2 chuin Phoenica jotpa ding kong khat kamu’vin, kong chun katouvun kakitoltauve.
3 Cyprus twikol akimu phah phat’in veilam ngan kapel’un Syria lam jonin kakitol paiyun, konga thil solhah ding aumjeh-in Tyre khopia ka-ki-ngauve.
4 Seijuiho kaholdohun hikoma chun ni sagi kanichongui; Lhagaova konin amaho hin Paul Jerusalema ache ding ajadauve.
5 Nikho chujat kanichon jouvun kakipatdoh-uvin kholjin ban kamasot tauve; hichea hin seijuite chu ajite achateu pumin khopi kulpamgeiyin eihung thah-un, Twikhanglen pamchin’a dilsun kataovun, khat kaht’in kakilhauvin,
6 keiho kong sunga kakaldoh-un, amaho inlama akiletauve.
7 Twichung kholjin chainan Tyre a konin Ptolemais gei kaki tol’un, hikoma chun sopite salam kabol’un akom’uvah nikhat kanichongui.
8 Ajing nikhon kakipatdoh-un Caeasarea kalhungun, sagi lah a Philip Evangelist pu in’a kalut’uvin amatoh ka-um khom’uve.
9 Philip hin cha nu jinei loulai cheh li aneiyin, amaho hi gaothuseiyin apangui.
10 Nikho phabeppi chukoma ka-um laiyu hin Judea gama konin amin Agabus kiti Themgao khat ahungsuh-in,
11 kahengu ahinjonin Paul konggah chu alan akhut te ni le akeng te ni akikanin, “Lhagao Thengin hitia hi, Jerusalema Juda mihon hiche konggah neipa akan’uva chiding namdang ho khut’a apehdoh diu ahi,’ tin aseiye,” ati.
12 Hichu kajah phat’un keiho le chukoma um mihon Paul chu Jerusalema chetou lou din kaholtauve.
13 Ahinla Paul’in adonbut’in, “Ibol nahiuva kap’a kalung nasuhdoiyu ham? Ajeh chu kanchal ding keo hilouva Jerusalema Pakai Jesu min’a thi dinga kogosadema um kahi,” ati.
14 kathu nun joulou phat’un kahaiyun, “Pakai lunggot got himai hen,” katitauve.
15 Nikho phabep jouvin kakigouvin Jerusalema kachetouvun,
16 Caesarea konin seijui phabep’in eilhonpiuvin, amaho hin kalhunna dingpau, Cyprus twikol’a mi Mnason kitipa in’a chun eipuilut’uve.
Paul’in Jacob akimupi
17 Jerusalem kalhun’u le sopiten kipah tah-in eina sangui.
18 Ajingnikhon keiho toh lhonin Paul chu Jacob kimupin achen, upaho chengse jong akimkeiyui.
19 Amaho asalam soh phat’in Paul’in alhacha natohnaa kona chiding namdangte lah a Pathen thilbol chengse chu abonchan aseitai.
20 Amahon hichu ajah phat’un Pathen avahchoiyuvin ajah a, “Sopi, atahsan te lah a Juda mi sang ijat pang tam ti namui, abonchauva Danthua tom ngaitah ahiuvin,
21 nang hin chiding nam dan glah a cheng Juda mihon Moses Danthu apaiyuva, achateu chep tandaa chule puchon pachon adonda diuvin ahil’in asei lei tin min aseipeh-uve.
22 Ipi iti ding hitam? Nahunghi la ajah tei diu ahitan;
23 Hichea hin i-khat seipeh unge hichu bol’in; kitepna neisa mi li kaneiyun,
24 amaho hi puiyin lang acholamu topeh-in, nangma jeng jong amaho hitoh kisuthengin, chutile sam akivo thei diu ahin, chuteng nangma nasa tah-a chondan nit mi nahi, nachung change thu kithang jou ahidol mitinin ahet soh diu ahi.
25 Atahsan chiding namdang ho thudol vang hi limsemthu houna doithil neh lou ding, thisan neh lou ding, alol kimeh a kithatsa neh lou ding le jonthanhoi bol lou ding thua lekha ithotsu ahitai,” atiuve.
26 Chuphat’in Paul’in miho chu apuiyin,ajing nikhoa amatoh kisuh thengna kin abolsoh phat’uvin itih tah le kisuh thengna nikho kichaiya chule amaho mi khat khat dia chu kilhaina gantha itih a kibol ding ham, ti hetsah din Houin agalut’e.
Houin sunga Paul amat’u
27 Nisagi alhin ding konchan Asia gama hungkon Juda mihon Houin sunga Paul amudoh-un, japi atilseuvin achunga khut alhauvin aman’un,
28 “Israel mite, neipanhu’uvin, muntin’a mipi le Danthu chule hiche mun douna thu hil lepa ama hi ahi; hiche keo chu hilouvin Houin sunga Greek miho ahinpuilut’in hiche Muntheng phung ho asubohtai,” tin asamtauve.
29 Miho chun Paul le Ephesus gam mi Trouphimus khopi sunga akiloile amujeh-uva Houin sunga jong apuilut tei dia agin mou ahi.
30 Chutah chun khopumpi akithingun, mipi alhaikhom loiyun Paul chu aman’uvin Houina konin akaidoh-un, kotpi chengse akhah paitauve.
31 Mihon Paul tha dia agot lai tah-un Jerusalem kho pumpi boi thu hi sepai vaipipo kam ahung lhungin,
32 aman jong apettah chun sepai jalamkaiho le sepaihon apuiyin aselsuh jengu leh, mihon sepai vaippipo le sepaiho amuphat’un Paul avohda tauve.
33 Hichun sepai vaipipon anailut’in Paul amanin, thih khao nia kan din aseiyin, chuin, koihiya ipi asuhset ham ti akholtoh-e.
34 Ahin mipi lah a abangin thuchom asamun, phabep khat man thuchom beh asamui; hitia chu aboi behseh jeh-u chun ipi mong iti ham ti ahetdoh thei lou phat’in Paul chu kulpi sunga kailut din aseijotai.
35 Japi aphut deng dung phat’un kalbileiya alempet’in jong Paul chu sepaihon adop thobouvui;
36 ajeh chu mipin ahinjuipeh-un, “Sumangun!” tin asam jengui.
Paul’in akihouna thu a sei
37 Paul kulpi sunga akailut kon’un aman sepai vaipopa jah a, “Nahenga thu them khat sei theiying em?” ati leh; aman, “Greek pao nahet’em?
38 Nang hi Egypt mi, tu masang jep’a mihem sang li jen gamthip laiya loidoh a jelen gal bolsah chu nahilou ham?” ati.
39 Hichun Paul’in, “Keima Cilicia gam Tarsus khoa cheng Juda mikahin, khopi mai maiya mi kahipoi; nahenga kataove mipi jah a thu neiseisah-in,” ati.
40 Sepai vaipipon aphalpeh phat’in Paul kalbileiya adingin mipi akhutjap leh, athip chet phat’uvin Paul’in Hebrew paovin thu aseiyin:
21.8: Ac 6:5:8: 5.
21.10 : Ac 11: 28.
21.23-24: Nu 6:13-21.
21.25: Ac 15:29.
21.29 : Ac 20:4.
Solchah Bung 22
1 “Sopite le pate ho tua na angsunguva kakihonna thu kasei ding hi nei ngaipeh-uvi,” ati.
2 Paul’in a jah-uva Hebrew paova thu asei ajah phat’un ahathip chehuvin, hichun aman:
3 “Kei hi Cilicia gam Tarsus khopia cheng Juda mi kahin, hiche khopia Gamaliel khonung juiya, ipu apateu Dan dungjuiya kikheltah a them, tunia nang ho banga hi Pathen dinga tom ngaitah kahi;
4 hiche Lampi juiho chu thina geiyin kabolsen, numei pasal’in kakanin songkul’a din kapedoh doh jin,
5 athu hi Thempu chungnung le upa chengse ahetoh ahiuve; amahoa kona hi Damascus khoa um sopite gamat’a kanchal jenga Jerusalema hinpuiya talen matsahna ding lekha kipoh-in kachei.
Paul’in ahinkho kikhel asei
(Acts 9: 1-19; 26: 12-18)
6 “Ddamascus kho kom kageiyin, sunkim don hin phulou helouvin van’a konin vah nasatah ahung vahin kakimvel asalvah soh jenge,
7 keila tola kalhutan, kajah a, “Saul, Saul, ibol’a neibolset set ham?” ti ogin khat kajai.
8 Kenjong kadonbut’in, ‘Koi nahim Pakai?’ katile, aman kajah a, ‘Nabolset set Nazareth Jesu chu kahi,’ ati.
9 Kalhonpi hon vah chu amu’vin kahenga thuseipa ogin vang chu ajapouve.
10 Hichun keiman, ‘Ipi kabol ding hitam Pakai?’ katile, Pakai chun kajah a, ‘Kipatdoh-in lang Damascus khopi sunga lut’in, hikoma chu natoh dia kigo chengse aboncha nakiseipeh ding ahi,’ ati.
11 Vah loupe behseh jeh-in kho kamutapon, kalhonpi hon khut’in eikaiyun Damascus khosung kaluttai.
12 “Damascus khoa chun Juda mihon aseiphat cheh-u, Danthu dudngjuiya Pathen ngaisah tah, Ananias kiti mi khat aumin,
13 ama hi kahenga ahungin kakoma adingin kajah a, ‘Sopi Saul, kho mutan,’ eitileh, hichepettah chun kamit akikeovin ama kamutai.
14 Chuin aman, ‘Ipu ipateu Pathen chun alunggot he ding le Adihpa mua akamsoh ogin ja dinga nalhen doh ahitai;
15 ijeh-inem itile nang man nahin mu le najahsah chu Ama dinga mitin henga nahettohsah ding ahi.
16 Hijeh chun tua ibol’a kho ngai ngai nahim? Kipatdoh-in baptize changing lang, nachonset soplhahna din Ama minin taovin,’ eiti.
Chidang namdang lah a thusei dia Paull kikou
17 “Jerusalema kakile kit phatin Houina katao le Themgao thilmun mu kaneiyin,
18 hichea chun Pakaiyin kajah a, ‘Kinloi tah-in Jerusalema konin potdoh loiyin, ajeh chu mihon Kei chung chang thudol nahettohsah hi asan lou diu ahi,’ ati.
19 Kenjong, ‘Pakai, amaho tah-in nangma tahsan ho Houthua kikhopna intin’a kalut’a kamatjia chule kavohji chu aheuve;
20 chule nathu hettohsah Stephen thisan kiso jong chun akoma kadidngin pha kasan, athat ho ponsil jouse kachoipeh ahi,’ kati.
21 Hichun Aman kajah a, ‘Chen, ijeh-inem itile gamla tah a chiding namdang ho henga kasol ding nahi,’ eititai,” ati.
Paul chule Rome sepai vaipopa
22 Thu hicheng asei athip nauvin, chutah-in a-o khoset’in lhang asam’un, “Hitobang mi chu leiset’a konin sumang jengin, ama chu ahing dia kilom ahipoi!” atiuve.
23 Chutitah chun kho asam’un aponsil’u aleh-un, van lama leivui akitunsah jengun ahile,
24 sepai vaipi pon Paul chu kulpi sunga kailut’a, ama douna chutobang tah akho asap jengu chu phot chetna dinga jep din asol’e.
25 Sepaihon savun khaova akan phat’un Paul’in akoma ding sepai jalamkaipa jah a, “Themmosahna bon um loulaiya Rome mi jep ding chu nang dia dan ngai hinam?” ati.
26 Sepai jalamkaipan hichu ajah phat’in sepai vaipipo henga achen a jah a, “Ipi bol kigo nahim? Ajeh chu hichepa khu Rome mi hibouva khu men!” agate.
27 Hijeh chun sepai vaipipo chu ahungin ajah a, “Rome mi nahi mong-em neiseipeh-in?” atileh; aman, “Kahinai,” ati.
28 Hichun sepai vaipipo adonbut’in, “Ken Rome mi hina hi sumtamtah a kichoa,” atileh; Paul’in, Keivang pen’a hisa kahitai,” ati.
29 Apettah chun achung thu kholchil kigo ho chu ahaiyun alhamkangun, sepai vaipipopa jong Paul Rome mi khat ahi ahetdoh a chule ama anakan jeng chu akichatai.
Houvaipoloi kikhopnaa Paul
30 Ajing nikhon sepai vaipipon ipijeh pen’a Judah on Paul aheh-u chu hetdohna din Paul akanna alhamin, Thempu pipu ho le Houvaipoloi chengse kikhomsoh din aseiyin, chuin Paul chu ahinpuidoh-in a-angsunguva adinsah-e.
22.3: Ac 5:34-39.
22.4-5: Ac 8:3; 26: 9-11.
22.20: Ac 7:58.
Solchah Bung 23
1 Paul’in Houvaipoloi chu avechangmel’in, “Tuni geiya hi Pathen angsunga lung sa-ihna beihel’a hing jing kahi,” ati.
2 Chutah chun Thempu pipu Ananias chun Paul koma dingho chu akam behpeh din asol’e.
3 Chuphat’in Paul’in jong ajah a, “Vo bang kiloibang, Pathenin nang nadenjoh ding ahi! Dan toh kikal’a keima deng dia mi nasol ham?” ati.
4 Akoma ding hon, “Nangin Pathen Thempu chungnung chutia nahouset jeng ong?” atiuleh;
5 Paul’in, “Ama Thempu chung nung ahilam kahetlou ahi sopite, ajeh chu, ‘Namite chunga vaipo chunga thuse nasei lou ding ahi,’ tinakisun nai,” ati.
6 Paul’in miho chu akehkhat Sadducee ahiuva akeh khat Pharisee ahiu ahetdoh phat’in, Houvaipoloi kikhopnaa chun ahinsamin, “Sopite, keima Pharisee chapa Pharisee kahin, mi thi thokit kinepna thu dol’a kathu kibol’a ahi,’ ati.
7 Paul’in chutia aseiphat’in Pharisee ho le Sadducee ho kah a kinel khenlotauve.
8 Ijeh-inem itile Sadducee loiyin mi thi thokit hihen Vantil hileh chule lhagao geiya aumsah louvu ahin, Pharisee loiyin vang aboncha aumsah-u ahinai.
9 Hiti tah chun apoh veng vung jengun, Pharisee loi lah a Danthem ho phabep adingdoh-uvin mipi anellun, “Keihon hichepa chunga thildih lou ima kamupouve, lhagao ahim Vantil ahim khattouvin ajah a thu asei hi hih ding ham?” atiuve.
10 Akihanelten phat’un sepai vaipipon Paul chu abotel diu ham ti akichan, sepaiho chu chesuh a alah uva kona pumhat’a Paul chu gakaidoh a kulpi sunga lhoh lut jeng din aseipeh-e.
11 Ajing nilhah-in Paul koma Pakai adingin, “Lung ngamin, Jerusalema kathu nahettohsah banga Rome khopia jong nahettohsah tei ding ahi,” tin aseiye.
Paul tha dia agot’u
12 Khovah lhah-in Judaten thilgon aneiyun Paul atha masangseuva anneh twidon abol louhel diuvin akihahsel’un akihan lho cheh tauve.
13 Hitia mi philna thil gong ho chu mi som li val ahiuve.
14 Amaho hi Thempu pipuho le upaho henga acheuvin, “keihon Paul katha masangseuva neh le chah bol louhel dia khoh tah a kihahsel’a kihan lho kahitauve.
15 Hijeh chun tun nang hon Houvaipoloi toh kithoa Paul thudol kholchil’a bol dingveh kisauvin, sepai vaipipon nahenguva ahin puina din gahetsah-un; hikom ahinphah kah a that dia kigosadem’a um kahitauve,” agatiuvin ahi.
16 Ahinla anachan lhih-u thilgon hi Paul sopinu chapan ajadoh-in, hijeh chun achen kulpi sunga alut’in Paul jah a agaseitai.
17 Chuphat’in Paul chun sepai jalamkaiho khat akouvin, “Hiche gollhangpa hi sepai ding khat aneiye,” ati.
18 Hijeh chun aman agollhangpa chu apuiyin sepai vaipipo heng alhut’in, “Sohchang Paul khun eikouvin hiche gollhangpa hin nakoma seiding khat aneijeh a nahenga eihin puisah ahi,” ati.
19 Sepai vaipipon ama chu akhut’in atuh-in munchoma apuidoh-in guh thim chan adongin, “Kakoma sei ding ipi naneiyem?” atile,
20 aman, “Jing teng Houvaipoloi kikhopnaa achung chang thudol kichen cheh a kholtoh idng banga Paul hi napuisuhna didnga nahenga ngeh ding tin Juda ho akiloltauve.
21 Hijeh chun athu’u lahpeh hih-in, ajeh chu mi som li valjen Paul atha masangseuva um’uva nangma thupeh ngah maiya um nahitauve,” ati.
22 Chuphat’in sepai vaipipon gollhangpa chu alhadoh-in, “Hiche neihung seipeh hi koimacha naseipeh louhel ding ahi,” tin agah chah tai.
Gamvaipo Felix henga Paul akisol
23 Sepai vaipipon sepai jalamkai ni akouvin, “Tujan nidan koa Caesarea che din sepai ja ni le sakol sepai som sagi toh, teng choi sepai ja nit oh gonsan koi lhonin;
24 chule gamvaipo Felix henga bitkeiya pui lhungna din Paul touna ding sakol ho jong ngaitopeh lhonin,” atin;
25 hiti chun athu dol hi lekha ajih-in:
26 “Lal chungnungpen gamvaipo Felix, Claudius-in salam kahinboh-e.
27 Hichepa hi Juda hon aman’un, atha ding kon’uvin sepai ho toh kakon’un, Rome mi ahi kahetjeh-in kagahuhdohtai.
28 Ahehnau ajeh kahet nompeh-in ama hi Houvaipoloi kikhopnaa kapuisuh leh,
29 thina thei le kanchahna thei ima abolset jeh a aheh nau kamupon, amaho Danthu dol’a aheh-u ahitohe.
30 Ama hi tha dia agot’uva achan lhih-u eikiseipeh phat’a khongai louhel’a nahenga kahinsol pai jenga, aheh ho jong nangma maiya aheh nau asei diuva kahil ahitai,” ati.
31 Sepaihon akiseipeh bangun ajan janin Paul chu apuiyun Antipatris alhut tauve.
32 Ajing nikhon sakol sepai chengse chutoh kilhon pai din adalhah thauvin, sepai dangse vang kulpi lama ahung kilekit tauve.
33 Caesarea ahung lhun phat’un lekha thot chu gamvaipo apeuvin, Paul jong akoma adinsahui.
34 Gamvaipon lekha thot chu asim jou phat’in hoigam poh mi ha ti adoh a Cilicia gam mi ahi ahetdoh phat chun
35 “Naheh ho ahung lhung teng nathu ngai nange,” atin, Herod inpi thutanna in’a kaiya hentup din aseipeh tai.
23.3 :Mt 23: 27-28.
23.5 : Ex 22: 28.
23.6 : Ac 26:5; Phil 3:5.
23.8: Mt 22: 23; Mk 12: 18; Lk 20: 27.
Solchah Bung 24
Paul aheh nau thu
1 Ni nga jouvin thempu chung nung Ananias le upa phabep chule thusuitoh them Tertullus kitipa toh ahungsuh-un, Paul aheh nau thudol chu gamvaipo henga aseiyuve;
2 chuin agah kouphat’un Tertullus chun aheh nau thu aseipanin: “Lal chungnungpen,nangma jeh’in cham le lung ol’in ka-um’un, chule navaihom them jal’in jong hiche nam mi ding hin phatna tampi akisemdoh-e;
3 Ima lam jouse le muntin’a thilbol ho hi keihon kipah tah-in kasangui-pu Felix!
4 Hijongleh tampi seiya nangma phat suhmang din kadeipon, kathuu paltan’a kaseiyu hi lungset’a nei ngaipeh diuva kataotho ahi.
5 Ijeh-inem itile hichepa hi mi sunoh phah tah, vannoi gamtin’a Juda ho chohsea pang , Nazareth chon’a chonho lamkai pipu ahi ti keihon kamandoh-un,
6 houin geiya suh boh ding agot’jeh a kahin mat’u ahi; keiho Dan dungjuiya athu katan nomu ahin,
7 ahinla sepai lamkai Lysias hunga thahat san’a ka khut’uva kona ahung lhoh mang ahi;
8 aheh ho ma aanga ding din thu apen, nangman dongtoh le chun kahehnau hi adih adih lou abonchan hesoh keinan naete,” ati.
9 Juda ho jong chun ahunan asei chengse chu adih cheh-in aseiyui.
Felix ang’a Paul kihonna thusei
10 Gamvaipon thusei didnga akhasuh pha’in Paul’in adonbut’in: “Kum sotpi hiche nam mite chunga thutan vaihom nahi kahen, kipah tah-in keima kihonna thu seiyinge;
11 nangman nakhol chet thei ahi, keima Jerusalema Pathen hou dinga kache na hi nisom le ni aval hih laiye;
12 Houin sung hihen Houthua kikhopna in hijongle, kholai dung jeng cha jong mikhattou kakinahpi ham ahiloule jap katilset ham hijongle hiche ho hin eimandoh pouve;
13 tua eihehna jengu jong hi aphot chetna kichentah-in seithei pouvinte.
14 Ahin nahenga kaphondoh nom chu hiche ahi, amahon houdan loitum asah-u Lampi dungjuiya kapu kapateu Pathen houva, Dan thu le themgao lekhabua kisun jouse katahsan’a,
15 amahon jong dih asah cheh, midih hihen midih lou hileh mi thi thokitna aum’e, ti katahsan ahi;
16 hitia chu Pathen lam hihen mihem thudol hijongleh lung theng lung navah a um jing dinga kihabol kahi.
17 Kum phabeppi nungin kanam mite din thilpeh le thilto kahinpon kahung leh,
18 hiche kinbol’a Houin a kakisuh theng pet’a eihung mudoh-u ahin, hichea chu mipi kikhom jong aumpon, japi noh phahna jong aumpoi.
19 Asia gama hung kon Juda mi phabep vang aum’un, amaho chun hehna ding eineiyu leh hikoma nangma angsunga hung ding dol ahiuve.
20 Ahilouva Houvaipoloi kikhopna kadinpet’a chu ipi suh khel toh khel kachunga amudoh-um hiche ho hin seileu hiding ahi;
21 a-angsunguva kadinpet’a othong leuva kasei thil khatseh, “Tunia hi na-angsunguva mi thi thokit thudol’a kachung thu kikhol’ah ahi,’ kati chubou ahiye,” ati.
22 Ahin Felix chun hiche Lampi thudol chu ahetchetsa ahijeh-in thutan ding avochonin, “Sepai vaipipo Lysias ahung tengleh nathuu ngaito chen nange,” atitai.
23 Felix in sepai jalamkaipa chu Paul songkul’a ahen din aseipeh-in, amavang achamlhatdom theiya, agol apaiho jong ajenle nomchan alutsdah din ahil’e.
Mihenna in’a Paul ahen’u
24 Nikho ijat ham nungin Felix chu ajinu, Juda numei Drusilla toh ahungin Paul agakousah-in Christa Jesua tahsan thudol aseisah-in angaiye.
25 Paul’in thutandih le kitim them chule khonunga thupi tanna thudol adsei phat’in Felix atija jah tan, “Tun chetan, phat kanei kom khat leh hinkousah kit nange,’ ati.
26 Chujongle Paul chun sumguh apeh din agel’in phiveng vungin akousah-in akihoupi piji’e.
27 Ahinla kum ni jen alhin chun Porcius Festus chun Felix ahinkhel’in, Felix chun Juda ho dei abolnom jeh-in Paul songkul’a kihen nalaiyin adalhai.
24.17-18: Ac 21:17-28.
24.21: Ac 23:6.
Solchah Bung 25
Caesar henga Paul’in achung thu alhut
1 Hiche gamkaiya ahung lhun kal nithum jouvin Festus chu Caesarea konin Jerusalema achetouve.
2 Jerusalema chun Thempu pipu ho le Juda lamkaihon ahenga Paul hehsetna thu anaseiyui; Festus chu a-ngeh-un,
3 ahinpui jeng khat leh lampia chanlhih a Paul chu thadohna didn, Jerusalema ahinpui dingin athum’uve.
4 Festusin adonbut’in, “paul Caesarea akikoiyin chule keimatah jong chu koma che ding kahi;
5 hijeh chun keito lhonin nalah-uva athu neidom chengse cheu hitin, hichepa hin suh khel tohkhel anei leh amahon aheh nom nomin heh-u hen” ati.
6 Festus chu alah-uva niget ham nisom ham anichongin Caesarea achesuh-in; ajing nikhon thutanna mun’a atouvin Paul gapui din aseiye.
7 paul ahung lhun phat’in, Jerusalema kona hungsuh Juda ho akimvel’a adingun, phot chetna apeh thei louhel hel’u thuse tamtah-in ahehseuvin ahi.
8 Hichun Paul’in akihonan thuaseiyin, “juda Danthu douna hihen Houin douna hileh, chuleh Caesar douna hijongleh keiman imacha suhset tohset kaneipoi,” ati.
9 Hichea hin Festus-in Juda ho lung lhaina abolnom jeh-in paul adonbut’in ajah a, “Jeruaselema chetouva keima angsunga hiche thudol ho hi nachung kikhol ding nadeiyem?” atileh;
10 paul’in, “Keima kathu kitanna ding sol Caesar thutanna mun’a ding kahi; Juda ho chunga bol khel ahi.
11 Keima bol khel nei kahiya, thina thei lom suh khel toh khel kanei leh thi ding kadapoi; amavang eihehna chengseu hi ima ahilouleh koiman amaho khut’a eipehdoh theiponte, Caesar henga kathu kalhuttai,” ati.
12 Festus chu avaibolpi chengse toh akihoutoh phat’in adonbut’in, “nangin Caesar henga nathu anlhutsa ahitan, Caesar henga nache ding ahi,” ati.
Agrippa le Bernice anga Paul
13 nikho phabep jouvin lengpa Agrippa le Bernice chu Festus vailhun din Caesarea ahung lhontai.
14 Caesarea sotpi anichon lailhonin Festus chun lengpa koma Paul thu chu apodoh-in, “Felix dalhah soh chang kihen khat aumin,
15 Jerusalema ka-umpet chun Thempu pipu ho le Juda ho upaten achung thu eihetsah-un, chule ama mochansah a athu tan din a-ngeh-ui.
16 Ahivangin akihehpa le aheh ho kimaitoa akinel’uva aheh apauvin akihonna thu asei masanga koi hileh moh pehdoh jeng chu Rome mite chondan ngai ahilou kaseipehin kanadonbut’e.
17 Hijeh chun abonchauva ahung kikhopsoh phat’un geisang louhel’in ajing nikhoma man thutanna amun’a katou mun kakijot’in mipa chu hinpuidoh din kaseitai.
18 Ahinla aheh a pang ho adindoh-uva athudol aseiyu chun ahehpauvin kagel bangin ima thilse abolpoi;
19 akinel nau chu amaho houthudol le Paul’in ahinga asei mithisa Jesu kiti khat thudol mai mai ahibouve.
20 Atanna je kahetvah loujeh-in ahehnau thuho jeh a hi Jerusalema chea kholchil ding adeiyem adei hih-em ti Paul kadonge.
21 Hichea chun Paul’in Kumpipa henga thu chaina a-nga dingin kihenan in’a koi din a-ngeh-in, hijeh chun Caesar henga kasol thei kah a koi dingin kaseitai,” ati.
22 Hichun Agrippan Festus jah a, “Hichepa thu chu keima tahin jong ngai leng kadeiye,” atileh,aman, “Jing tng jana veh ta chun,” atipeh-e.
23 Ajing nikhon Agrippa le Bernice loupe tah a sepai vaipo ho le khopi sunga japi lamkai ho toh thu ngaina inpia ahung lut phat’uvin Festus thusah-in paul ahinpui lut tauve.
24 Chutah-in Festus chun aseiyin, “lengpa Agrippa chule keiho toh umkhom chengse, veuvin hichepa hi Juda mi jousen, Jerusalema ahin, hikoma ho ahiuvin, ama ahinga hoisot louhel ding dol’a asap sap jenguva kahenga angeh-u ahiye.
25 Ahinla keiman amah in thina thei lom thilse aboldoh kamupoi, aman ma Kumpipa henga thu alhut tahjeh-in sol dinga thu kalhuhsah ahitai.
26 Hichea hi achung chang thudol’a Kumpipa henga sutding ima kichentah-in kahe theipon, hijeh a chu na-angsunguva kahinpuidoh ahi! Athu doh toh nunga sut idng kati ahiye.
27 Ijeh-inem itile akihehna thudol kichen a sun louva sohchang gahsol jeng chu kitoh din kagelpoi,” ati.
Solchah Bung 26
Agrippa angsung Paul’in kihonna thu asei
1 Agrippan Paul jah a, “Nakihonan thusei theiyin nate,” ati. Chutah-in paul chun akhut ajah-in anoiya banghin akihonna thu aseiye:
2 “Lengpa Agrippa, Judahon eiheh na jouseu thua tunia nangma angsunga kakihonna thu sei dia ka-um hi lungnom kakisa lheh jenge;
3 ajeh chu Judate puchon pachon Dan jouse le akinel nohna nangin nahe themsoh keiyin, hijeh chun lung nengtah-in kasei nei ngaipeh-in tia tao kahi.
4 “Keima kaneocha lhah kanam mite lah a Jerusalema kachen a kanun kakhan aboncha Juda miten ahetsoh keiyu ahi;
5 amahon asei nom’uva ahileh phat sotpi sunga eihetsau ahijeh chun kahoudanuva chon kakhelpen tah a Pharisee mi kahin,
6 chule tua hi kapu kapateu henga pathen tepsa kinepna thudol’a kathu khol dinga hikoma ding kahiye.
7 Hiche kinepna thudol’a hi kaphungbul piu som le nijenin gunchu tah a sun le jan a Pathen ahouvu anahi. Vo lengpa hiche kinepna thudol’a hi Juda mi hon eiheh-u ahbouve.
8 Juda mi nang hon Pathenin mi thisa athodoh kit thudol hi natahsan ding hahsa nasah-u ham?
9 “keijengin jong kajo chan’a bol’a Nazareth Jesu min douna thil ijakai bol ding kagotsa ahi.
10 Hitobang hin Jerusalem khosunga kabol’in Thempu pipu hoa konin thu neina kalan, minthengte tampi songkul’a kakhumin, chule athau jong chun pha kasai.
11 phat atamjon Houthua akikhopnau in tin’a talen kamatsah-in, atahsanu ataitom teina diuvin ka-engbol’in, achunguva kalung hangten tun jengin gamdang miho khopi dung geiyin kagabol sen ahi.
Paul’in ahinkho kikhel avelsei kit
(Acts 9: 1-19; 22: 6-16)
12 “Hitobanga amaho bol genthei ding chun Thempu pipu hoa kona thu neina kengin Damascus khopi jonin kachen,
13 vo lengpa, sumkim dontah-in lampia nisa sanga vahjo van’a konin vahkhat kamun, vah chun keima kimvel chengse le ka lhonpi ho chengse asalvah soh keiye;
14 hichun tol’a kalhunsoh phat’uvin Hebrew paovin kajah a, “Saul, saul, ibol’a neibolset set ham? Nang dia thihtul monghem lho chu bongchal’in apu mol-hem anungsai beh ahi,’ eiti.
15 Hichun keiman, ‘Pakaiyin, ‘Nabolset set Jesu chu kahi.
16 Hijongle thouvin nakengin pansan dingin, nahenga kahung kilahna jeh chu nangma kalhachaa pansah din gle nathilmu chengse le nahinmu kit ding chengse hettohsah a pansah dinga hung kilah kahi,
17 kasolna mi Israeltea kon le chiding namdang hoa kona khovah a ahung kiheidoh theiyuva Satan tha neinaa kona Pathen henga ahung kihei theina diu chule Keima eitahsan jal’uva chonset ngaidamna amutheiyuva, lhat thengsa ho lah a goulo chan anei theina diuva amit’u hasah dinga ahenguva kasol ding nahi,’ eiti.
Paul’in aumchan Juda mi le namdang ho aseipeh
19 “Hijeh chun volengpa Agrippa, van’a kona themgao thilmu kamu chu athua nu glouvin kaumpoi;
20 amasan Damascus khopia umho henga kaseiyin, Jerusalem le Judea gam pumpia jong, chiding namdang holah geiyin lung heiya Pathen lama akiheiyuva chule along heiyu toh kiloma natohpha atohna diuvin kaseipeh soh keiye.
21 Hichejeh a hi Judah on Houin sunga eimat’uva tha dinga eigot’u ahi.
22 Ahivangin tuni chan geiyin pathenin eikithopin, hkoma kadingin milen mineo hengah hettohsahna thu hi kaseiye; kasei hi Themgaoho le Mose’n hung guilhung dinga anaseisau chu ahin,
23 Christan hesoh genthei athoh tei ding, thinaa kona thoudoh maspen’a panga, Juda mi le chiding namdang ho henga khovah thuaphondoh dingahi,” ati.
Agrippan atahsan tei dia Paul taona
24 Paul’in hitia kihonna thu asei chun Festus-on othongin akouvin, “Vo Paul a-ngol nahitai; nalekhathem sang chun na-ngolsahjoh ahitai,” ati.
25 Ahivangin Paul chun, “Vo lalchungnung Festus, a-ngol’a kahipon, kicheh tah athu dih kaseijoh ahibouve.
26 Ijeh-inem itile leng Agrippan hiche hi ahet ahijeh a ajah angamtah a kasei ahiye; ajeh pentah chu athil hi ningkoiya kibol ahiloujeh-in ama hetlou um louhel din katahsan’e.
27 Lengpa Agrippa, Themgao ho natahsan em? Natah san kahei,” ati.
28 Hichun Agrippan Paul jah a, “Hiche chomkah cha sunga hin Christian hisah neigoi!” ati.
29 Hijongle Paul’in, “Phat chom hen sao leh tunia karhusei ngai chengse hi thihkhaova kakihenna ho tilouvin keima tobang hisoh keiyu leh tin Pathen henga kathum’e,” atitai.
30 Hichun lengpa le gamvaipo Bernice chule atoukhompi chengse akipatdoh-in
31 adalhah phat’un khat le khat akihou lhiuvin, “Hichepa hin thina thei lom hihen songkul’a henna thei lom hijongleh ima abol set atohset aumpoi,” akitiuve.
32 Hichea hin Agrippan Festus jah a, “Hichepa hin Kumpipa henga thu alhut lou hileh lhadoh thei ahitai,” ati.
26.5: Ac 23:6; Phil 3: 5.
26. 9-11: Ac 8: 3; 22: 4-5.
26.20: Ac 9:20, 28-29.
Solchah Bung 27
Rome khopi jon’a paul konga akitol
1 konga kitol’a Italy gam kajot diu akichet phat’in Kumpipa sepai lhentum lah a sepai jalamkai Julius kitipa khut’a paul le sohchang dang ho apedoh tauve.
2 Adramyttium a chun Asia gam kongkai mun jouse jotpa ding kong khat’a kalut’un, Macedonia gam Thessalonica khoa hung kon Aristarchus chutoh kilhonin kakitol’uve;
3 ajing nikhon Sidon kaimun kalungun, Julius chun Paul along set’in agol apai ho henga che angaichat chan apeh diuvin asol’e.
4 Chua konin keiho lam ngaa hui anun Jeh-in Cyprus twikol lesun sun’ah kakitol’uvin,
5 Cilicia le Pamphylia Twikhanglen thuh lai kagal kaiyun Lycia gama Myra kho kalhungtauve.
6 Hikoma hin sepai jalamkaipan Italy jon ding Alexandria kong khat aga mudoh-in hia chun eikhumtauve.
7 Nikho sotpi sungin olcha chan kakitol’un hahsa tah-in Cnidus kho kalhungvin, huiyin kajotna lam’uva chetheiya eilha lou phat’uvin Cretetwikol lesun sun’ah kakitol’un Salmone jon kajot’un,
8 twi pamchim chin kalhah peh-uvin, nah nah-in Lasea khopia kona gamla behseh lou kongkai munhoi kiti khat kalhungtauve.
9 Phat sottah kanichon nungun Thoidamna anngol phat jong akichaitan, konga kitol’a kholjin banjop dingla kachat aumtah jeh-in Paul’in miho athumop’in,
10 ajahuvah, “Miho, konga akitol’u hi toset ito tei didu thil le lo mai hilouva ihinkho diuva jong manthahna um ding kichat tijat aum’e ti kamui,’ ati.
11 Ahinla sepai jalamkai chun Paul thusei sangin kong lamkai pa le kong neipa thujoh alajoi.
12 Kongkai mun chu phalbi sunga umna dia aphat loujeh-in, mi atamjon Twikhanglena kitoldoh a ahithei chan a Phoenix lhun tei ding asom’ui; Phoenix chu Crete gama kongkai mun khat ahin, lhanglam lhum le sahlam-lhum angat ahi, hichea chu phalbi sunga cham ding atiu ahiye.
Twikhanglen chunga huise
13 Lhanglam hui olcha cha ahung nun phat’in mihon along ngaito bang molso thei din agel’un, kong khaopi alhauvin Crete twikol pamchin chin’ah atoltauve.
14 Ahivangin chom khat jouvin sahlam-niso hui kiti hui hattah twikol gam lama konin ahung nungsuh paiyin,
15 hui chun kong ahinsem khath phat’in anang joutapon, kamoh lhau le ei-lhoh lhoh jeng tauve.
16 Hichun Cauda kiti twikol neocha khat lesun sun’a ka lhaiyun nah changsal’in kong inneiya kong neochu kahendet nah nah-ui.
17 Kongneo chu kong innei kimvel’a chun akanbeh-un ahunan amangun, Libya twipam chin nel lah a kilenglut khante, ti gin nan pondal kipeina chu aloi lhauvin hui amoh lhohsah sah tauve.
18 Hui tahtah chun eisuh gim behseh phat’un ajing nikhon kong sunga thil le lo apai pan tauve.
19 Nithum nin kong manchah ho geiyin akhut’a uvin apai kit tauvin ahi.
20 Nikho tamtah sunga nisa mel le ahsite mel kimudoh louhel’a hui hattah tang louhel’a anun nun jeng phat’in kasochatna diuva kinepna jouse abeitai.
21 Phat sottah miho nelou chalouva aum nungun Paul alah-uva adingin, “Vo miho, nang hon kathusei na-ngaiyuva Crete a kona ihung kitoldoh lou diu, hitobang settona le manthahna hi itokhah lou diu dol ahi.
22 Hijongle tua jong nahenguva katao ahi, hang tah-in pang un! Ijeh-inem itile nalah-uva komacha athi amang na-um lou diu, kong innei vang mang ding ahi;
23 ajeh chu Amaa kahia alhachaa kapan Pathena kon Vantil khat tujan chun kahenga ahung kilah-in
24 “Vo Paul, kicha hih-in, Kumpipa ang’a nadin tei tei ding ahi chule ven nalhonpi chengse hi Pathenin nang napeh ahitai,’ eiti.
25 Hijeh chun hangtahin pangun miho, ajeh chu eikiseipeh bang banga chu hung guilhing tei dinga Pathen katahsan in ahi.
26 Amavang twikol gam sung khat
A igalkai tei diu ahi,” ati.
27 Kakisuhtol kakitoutol’uva jan som le li lhin jan Adria Twikhanglen kagalkaiyun jankhangkim in kongtol hon gam leiset kinaiyah hitam ti agingmouve.
28 Hijeh chun thilgih khat khaovin akan’un twite na dia ale lut’u leh twi chu lam som ni thuh ate doh ui; phabep acheuva atekit’u leh lam some le lam nga atedoh-uvin ahi.
29 Song lah a kilenglut khante ti ginmo nan kong tom lam’ah konghenna khao li aleh lhauvin khovah loi nadin ataovui.
30 Kongtol ho chu jamdoh ding akigo’uvin, kong mai lama chu kong henna khao sep lha ding veh kisan twi lah a kongneo chu akhai lhauvin lungthim aboltauve.
31 Paul’in sepa jalamkai pa le sepaite jah-a, “Hiche kongtol ho hi kong sunga aumden louvu leh nang ho sohcha jou pouvin n ate,” atitai.
32 Hijeh chun sepai hon kongneo kikhaina khao ho chu asat tanpeh-un akitolmangsah tauve.
33 Khovah niso ding phat’in Paul’in an ne din asol’in abonchauva jah a, “Sei ding get ding helouhel’a nelou cha lou, tep lou don louva na-um kal’u tuni nisom le ni li alhingtai;
34 hijeh a chu anne dinga ka-ngeh nahiuve, nakihinso theina diuva natha nei dom nadiu vin, ajeh chu nalu chunguva samjang khat jeng cha jong mangthah louhel ding ahi,” ati.
35 Hitia asei jou hin changlhah chu alan mi jouse angsunga Pathen athangvah jouvin aheh bal’in anepantai.
36 Hichun miho ahung lung ngam tauvin amahon jong an anepantauve.
37 Kong sunga um chu mihing jani le som sagi leh gup kahiuve.
38 Mi jousen an anehva phat’un kong chu ajankhai domna din kong sunga suhlou chang chu Twikhanglen a aleh lut tauvin ahi.
Kongke
39 Khovah phat’in kongtol hon gam leiset chu ahetapouvin, ahin twilen pang ningkoi khat amu’vin, ahithei leh hikoma chu kong tol lut’a galkai din akihousomtauve.
40 Hijeh chun konghenna khao chengse alha lhauvin Twikhanglena aleh lut’uvin, chule kongkhe kanna khao asut lhauve; chutengleh huiyin aputlut theina diuvin ponjal atungdoh-un twiningkoi lam chu ajontauve.
41 Ahinla kong chu twikinong ni kisuhtonaa alut khan kong mong chu nel lei lah a akiphut lutdentan, achalbe thei tapoi, chuma leh twikinong chun hanuh a anuh jeh-in anung lama ahal hal’in aleng lhan akeh pan tai.
42 Sohchang ho chu akijap galkaiyuva ajamdoh thei louna diu tin sepaihon abonchauva tha ding thilgon aneitauve.
34 Ahivangin sepai jalamkai chun Paul ahuhdoh nom jeh-in athilgon u chu asutangin, twijap thei chan jap galkaiya tolgo anakai masa din aseiyin,
44 adang amohse chu khunpeh le konghalse pouva kitol galkai din aseiye. Hitia chu aboncha tolgo geiya kishinso na um ahi.
Solchah Bung 28
Malta twikol gama Paul
1 Kakihonso phat’uvin twikolgam chu Malta akiti ti kahedoh tauve.
2 Koitoh kisamkai khah loulai agam mihon datmo tah-in eikhoto’uvin, go juh jeh a adap phat chun mei eitipeh-un eilamdot chehui.
3 Paul’in thingkang lom khat achomdah-in meiya atileh, meisa hul chun gulse khat ahungdoh-in akhut achun akikhaiden jenge.
4 Koitoh kisamkai khah lou agam mihon paul khut’a gul kikhai chu amudoh phat’un khat le khat akihou lhiuvin, “hichepa vang hi tolthat mong mong ahin, Twikhanglen setto naa ahindoh jeng vanga thudih chun ahing hoi lou dingsam ahiye,” akitiuve.
5 Ahinla Paul’in gulse chu meilhum sunga athing lhan a-ima aloudeh poi.
6 Agam mihon vang hung pom ding ham ahi loule phulou helouvin lhua thi didng ham, tin a-ngah jingui; sotpi chutia angauva imacha atilou phat’in along gel akhel’uvin Paul chu Pathen khat danin aseitauve.
7 Hiche kona gamla behseh lou mun khat’a hin twikol haosapu amin Publius kitipan loumin aneiyin, amahin thanom tah-in eisangun nithum sungin eivah gunset’uve.
8 Publisu pa chu khosih le eithit veiya dammoa lum ahin, Paul’in agaven, achunga khut angamin ataopeh-in aboldamtai.
9 Hitabong thilsoh aumdoh phat hin twikol gamsunga cheng ana damlou neichanin ahinpuiyun abonchan adamsoh keiyuve.
10 Agam mihon keiho jabolnan thilpeh tampi eipeuvin, konga kitol kagot phat’un kangaichat ding dol jouseu kong sunga eihung thah peh-uve.
Paul Rome khopi alhun
11 Lha thum jouvin Alexandria hung kon kong, ‘Pathen cha pengkop,’ tia kiminvo, phalbi sungsea chukom twikol gama nichong denpaa chun kakitol kit tauve.
12 Syracuse kaimun’a kaki-ngauvin nithum kanichonguve.
13 Chua konin kakitol velkil leuvin Rhegium kalhungun, nikhat jouvin lhanglam hui ahung nungin, ni ni lhin hin Puteoli kalhungu.
14 Puteolia chun sopite phabep kamudoh-un, akom’uva ni sagi nichong din eikouvui. Hitia chu Rome hung lhung kahiuve.
15 Rome a um sopiten kathuu ajah phat’un Appius kailhang le Jinlhun in thum geiyin keiho lamto din ahungun, amaho amu phat hin Paul’in Pathen athangvah-in along ngamtan ahi.
16 Rome kalhun phat’un Paul chu a-ngah a pang sepai chutoh ama changseh a cheng din phalna aneipeh tauvin ahi.
Rome khopia Paul’in Pathen Thupha aseiphong
17 Nithum jouvin Paul’in khosunga Judate lamkaiho akoukhomin, ahung kikhopsoh phat’un ajahuvah, “Sopiho, i-nam miteu douna hihen ipu ipateu chondan douna hijongle imacha kabolset aum lou vangin Jerusalema pat Rome mite khut’a sohchanga eihung kipedoh ahitai.
18 Kachung thu akhol chil’u chun thina thei lom ima kabolset aumdoh loujeh-in eina lhadoh nom tauve.
19 Ahina Juda mihon aneljeh-un, ka-nam mite douna imacha sei ding kanei lou vangin Kumpipa henga kacham louvinthu kalhuttai.
20 Hichejeh tah a hi nang ho toh kimutoa kihoulimpi dia kakou nahiuve; ijeh-inem itile Israel kinepna ijeh a keima hiche thih khaova hi kihen’ah kahibouve,” ati.
21 Hichun amahon ajah a, “Keihon jong Judea gama kona nathudol lekha thot la kimu louva, hikoma sopite khatcha beh-in jong nagit louna thudol thulhut’a le houlima jong umlouva,
22 hi jongle la nalung ngaito mong mong nanga konin kajahbe nom nauve; ajeh chu hiche Houbih vang hi muntin gamtin’a seiset’in aumtin ahi ti kei hon jong kanaheuve,” atiuvin ahi.
23 Nikho khat ateppeh –un, apansatna ina’a chun mi tampi ahung kikhom’uve; Paul’in amaho chu jingkah a pat nilhah geiyin Mose Danthu le Themgaoho lekhabua konin hilchetna abol’in, Pathen Lenggam thudol ahettohsa-in, Jesu chu tahsansah tei din ajoltai.
24 Paul thuseiho chu abangin atahsan lou vangun abang vang anomtauve.
25 Amaho chu akihoutoh thei loud phat’uvin Paul’in anoiya thu khat hi asei jou phat’in apotdoh tauve; athusei chu: “Lhagao Thengin Isaiah Themgao kamin napu napateu henga phatah-in anaseiyin,
26 hitin: “Hiche mite henga hin chen lang gaseiyin, ‘Ja vang najah tei diu ahin nehetkhen thei lou diu, Mujong namu tei diu navet chen thei lou diu ahi.
27 Ijeh-inem itile hiche mite hi alungthimu amoh-in, Anabenguvin thu angaichimtan, Chutilou hileh amit’uva avet chet theiyuva Alungthim’uva ahetkhen them diu, Kadamsahna dia kahenga hung kilekit diu ahi,’ ati bang chun;
28 hichu kihet cheh-un, hiche Pathen mihuhhingna thu hi chiding namdangte henga kithot ahitan, amahon angai tei diu ahi,” ati.
(29 Paul’in hicheng asei jou hin Judah on ada lhauvin hanel’in akineltauve.)
30 Hikoma chun Paul’in inman akipeh-in kum ni sung in achengin, ahenga hung jouse lamdot’in
31 Pathen Lenggam thu aseiphongin, koima asunoh beihel’in phongtah in Pakai Jesu thudol ahil lhang lei.
28.19: Ac 25:11.
28.26-27: Isa 6:9-10 (LXX)
August 4, 2009